text: 1Manase te gen douzan lè li moute wa peyi Jida. Li gouvènen nan lavil Jerizalèm pandan senkannsenkan. Manman l’ te rele Efziba. 2Li fè sa ki mal devan Seyè a, dapre vye prensip krimenèl lòt nasyon Seyè a te mete deyò pou fè plas pou moun pèp Izrayèl yo. 3Li rebati tanp bondye lòt nasyon Ezekyas, papa l’, te fè kraze. Li bati lotèl pou Baal, li fè fè yon estati Achera, tankou sa Akab, wa peyi Izrayèl la, te fè fè a. Lèfini, li adore dènye zetwal ki nan syèl la, li fè sèvis pou yo. 4Li menm rive bati lotèl pou zidòl anndan Tanp Seyè a, kote Seyè a te di se la l’ap rete lavil Jerizalèm. 5Li fè bati lotèl nan de lakou tanp lan pou tout zetwal ki nan syèl la. 6Li bay pitit gason l’ pou yo boule sou lotèl pou zidòl yo. Li lage kò l’ nan li nwaj nan syèl la ak nan fè maji pou konnen sa ki gen pou rive, li ankouraje divinò yo ak moun ki konn rele mò pou pale ak yo. Li donnen nan fè sa ki mal nan je Seyè a pou l’ te fè l’ move jouk li pa kapab ankò. 7Li te fè yon estati Achera, zidòl fanm lan, li mete l’ nan Tanp lan, atout Seyè a te pale ak David ansanm ak Salomon sou Tanp lan. Li te di yo: Se isit lavil Jerizalèm, nan Tanp kote mwen te chwazi nan tout peyi douz branch fanmi pèp Izrayèl la, pou yo fè sèvis pou mwen. 8Si moun pèp Izrayèl yo viv jan mwen mande yo viv la, si yo fè tou sa ki nan lalwa Moyiz, sèvitè m’ lan, te ba yo a, mwen p’ap mete yo deyò nan peyi mwen te bay zansèt yo a. 9Men moun peyi Jida yo pa koute Seyè a, Manase pran tèt yo, yo fè pi mal pase nasyon Seyè a te mete deyò nan peyi a pou fè plas pou yo. 10Lè sa a, Seyè a voye sèvitè l’ yo, pwofèt yo, pou di yo: 11—Wa Manase te fè tout bagay degoutan sa yo. Li te fè pi mal pase moun Amori yo ki te la nan peyi a anvan yo. Avèk tout vye zidòl li yo, li fè pèp Jida a tonbe nan fè sa ki mal. 12Se poutèt sa, men sa mwen menm, Seyè a, Bondye pèp Izrayèl la, mwen di: Mwen pral voye yon sèl malè sou lavil Jerizalèm ak sou peyi Jida a. Lè moun va pran nouvèl la, y’ap rete gaga. 13M’ap peni lavil Jerizalèm menm jan mwen te peni lavil Samari ak fanmi wa Akaz la. Mwen pral netwaye lavil Jerizalèm tankou yo netwaye yon asyèt lèfini yo vire l’ bouch anba. 14M’ap vire do bay rès moun ki va chape yo, m’ap lage yo nan men lènmi yo ki pral piye yo, ki pral pran peyi a nan men yo. 15M’ap fè pèp mwen an sa paske yo fè sa ki mal devan m’, yo fè m’ fache anpil depi jou zansèt yo te soti kite peyi Lejip jouk jounen jòdi a. 16Manase pa sèlman lakòz pèp Jida a fè sa li pa t’ dwe fè avèk tou sa li menm li t’ap fè ki mal nan je Seyè a, li fè pi rèd toujou. Li sitèlman touye moun inonsan, tout lari lavil Jerizalèm te plen san. 17Tout rès istwa Manase a, tou sa li te fè ak tout move zak li te fè yo, n’a jwenn tou sa ekri nan liv Istwa wa peyi Jida yo. 18Lè Manase mouri, yo antere l’ nan jaden palè a, jaden Ouza a. Se Amon, pitit gason l’ lan, ki moute wa nan plas li. 19Amon te gen venndezan lè li moute wa peyi Jida. Li gouvènen lavil Jerizalèm pandan dezan. Manman l’ te rele Mechoulemèt. Se te pitit fi Awouz, yon moun lavil Jotba. 20Tankou Manase, papa l’, li fè sa ki mal devan Seyè a. 21Li mache pye pou pye dèyè Manase nan tout bagay. Li sèvi zidòl papa l’ te sèvi yo, li adore yo. 22Li vire do bay Seyè a, Bondye zansèt li yo, li pa mache jan Seyè a vle l’ la. 23Chèf ki t’ap sèvi avèk Amon yo fè konplo, yo touye l’ anndan palè a. 24Moun pèp Jida yo touye mesye ki te fè konplo pou touye Amon yo, yo mete Jozyas, pitit gason l’ lan, wa nan plas li. 25Tout rès istwa Amon an, tou sa li te fè, n’a jwenn tou sa ekri nan liv Istwa wa peyi Jida yo. 26Lè Amon mouri, yo antere l’ nan kavo fanmi an, nan jaden Ouza a. Lèfini, se Jozyas, pitit gason l’ lan, ki moute wa nan plas li.


c: text/html

text:
Vis Prezidan Edmonson pale kont vyolans
Foto Kredi: Armando Rodriguez/ Fotografè Konte Miami-Dade
Vis Prezidan Audrey M. Edmonson pale avèk fèvè ak rezidan yo nan Liberty Square nan pwogram Otononi Jenès Entènasyonal ki te fèt 8 septanm 2012 nan Liberty Square Community Center, 6304 N.W. 14 Ave., Miami. Vis Prezidan Edmonson ankouraje kominote a ede lapolis mete yon fren nan vyolans ki fin ravaje kominote a, pakilyèman pami jèn yo.
"Se yon defi pou jèn yo ak pou kominote nou an anpeche vyolans ravje lari nou yo ak katye nou yo", deklare Vis Prezidan Edmonson. "Vyolans zam koute lavi anpil fanmi nou ak zanmi nou ki tonbe nan move sitiyasyon. Nou paka fè kòm si nou pa wè ankò pwiske li la anba je nou, lakay nou ak nan katye nou. Vyolans zam rive jwenn plas li nan andwa tankou plas piblik nou yo ak nan sant espòtif yo. Anpil timoun inosan pèdi lavi yo pandan yap jwe devan lakay yo. Fòk bagay sa a sispann. Nou bezwen jèn lidè yo kanpe pou di sispann vyolans zam. Mou bezwen w".

robotstxt: allowed

filter: keep


text: 1Se yon chante Salomon pou yo chante lè y’ap moute lavil Jerizalèm. Si se pa Seyè a ki bati kay la, travay moun k’ap bati yo pa vo anyen. Si se pa Seyè a k’ap pwoteje lavil la, travay moun k’ap veye yo pa vo anyen. 2Sa pa vo lapenn pou nou leve granmaten, pou nou kouche ta, pou nou travay di pou n’ ka manje, paske, lè Bondye renmen yon moun, li ba li tout bagay pandan l’ap dòmi. 3Pitit se kado Bondye bay, se yon rekonpans pou manman ak papa. 4Menm jan yon sòlda santi li gen kouraj lè l’ gen zam li nan men l’, se menm jan an tou pou yon moun ki fè pitit gason depi lè l’ te jenn. 5Ala bon sa bon pou moun ki gen anpil zam konsa! Li p’ap janm wont lè li kanpe nan pòtay lavil la pou l’ diskite ak moun k’ap chache l’ kont.


text: 1Men benediksyon Moyiz, sèvitè Bondye a, te bay moun pèp Izrayèl yo anvan li mouri. 2Li di: -Seyè a soti mòn Sinayi, li leve tankou solèy lòt bò peyi Seyi. L’ap klere depi sou tèt mòn Paran an. Li rive jouk Meriba nan peyi Kadès. Sou bò dwat li yon flanm dife. 3Seyè a renmen tout pèp sou latè. Men, li pwoteje tout moun k’ap viv apa pou li. Yo bese nan pye l’. Yo resevwa lòd l’ap ba yo. 4Moyiz ban nou lalwa. Se yon byen li kite pou tout fanmi Jakòb la. 5Seyè a te wa nan mitan pèp Izrayèl la lè tout chèf pèp la te reyini, lè tout branch fanmi pèp Izrayèl la te sanble. 6Men sa li di pou branch fanmi Woubenn lan: Se pou Woubenn viv lontan! Fanmi li p’ap janm disparèt, malgre li pa gen anpil moun. 7Men sa li di pou branch fanmi Jida a: Seyè, koute vwa moun fanmi Jida yo! Fè yo mete tèt yo ansanm ankò ak rès pèp la. Goumen pou yo, Seyè! Se pou ou ede yo lè y’ap batay ak lènmi l’ yo. 8Men sa li di pou branch fanmi Levi a: Seyè! Se ou menm ki pou fè yo konnen volonte ou. Y’ap sèvi ou san lage. Ou te sonde yo bò Masa. Ou te kenbe tèt ak yo bò sous dlo Meriba yo. 9Yo pa konn papa! Yo pa konn manman! Yo pa konn frè! Yo pa konn pitit! Se lòd ou yo y’ap swiv, se kontra ou la y’ap kenbe fèm. 10Y’a moutre pitit Jakòb yo regleman ou yo. Y’a moutre pitit Izrayèl yo lalwa ou la. Y’a boule lansan devan ou, y’a ofri sou lòtèl bèt yo touye pou boule nèt pou ou. 11Seyè, ba yo anpil kouraj! Se pou yo fè ou plezi nan tou sa y’ap fè! Kase ren moun ki pa vle wè yo. Se pou lènmi l’ yo pa ka leve tèt ankò. 12Men sa li di pou branch fanmi Benjamen an: Se moun Seyè a renmen anpil. Y’a viv ak kè poze bò kote l’. Bondye ki anwo nan syèl la va toujou pwoteje yo, l’a moute kay li nan mitan yo. 13Men sa li di pou branch fanmi Jozèf la: Se pou Seyè a beni peyi ki pou yo a. L’a voye bonkou lapli sot nan syèl la, l’a fè sous dlo pete toupatou. 14L’a fè pyebwa ki donnen chak lanne bay bon rekòt. L’a fè pyebwa ki donnen chak sezon bay bon fwi. 15L’a fè vye mòn yo bay bèl rekòt. L’a fè vye tè mòn yo bay pi bon manje ki genyen. 16L’a fè tè yo a bay tout kalite bon rekòt. Bondye ki te pale nan touf raje a va ba yo favè l’. Se pou tout benediksyon sa yo tonbe sou tèt Jozèf, paske nan tout pitit papa li yo, se li menm yo te chwazi. 17Li byen kanpe tankou premye pitit yon towo bèf. L’ap gen fòs kouraj yon bèf savann. L’ap bat tout pèp ki sou latè ak kout kòn, l’ap kouri dèyè yo jouk nan dènye bout latè. Wi, se sa tout milyon moun Efrayim yo ak tout kantite moun Manase yo pral fè. 18Men sa li di pou branch fanmi Zabilon an ak branch fanmi Isaka a: Nou menm moun Zabilon yo, se pou trafik sou lanmè nou mache byen. Nou menm moun Isaka yo, se pou komès n’ap fè lakay nou mache byen tou. 19Yo rele tout moun lòt nasyon yo vin sou mòn lan. Se la y’a fè ofrann Bondye mande yo, paske yo fè tout lajan yo sou lanmè, nan komès yo fè sou lanmè ak nan trafik lakòt y’ap fè toupatou. 20Men sa li di pou branch fanmi Gad la: Lwanj pou Bondye ki bay Gad anpil tè pou l’ rete. Gad kouche tankou yon lyon k’ap veye, pou l’ dechire yon bra, yon tèt, yon figi. 21Yo pran pi bon venn tè a pou yo. Se pòsyon tè ki toujou vin pou chèf. Se yo k’ap mache devan pèp la. Yo fè tou sa Seyè a te mande, yo swiv tout regleman Seyè a te bay pèp Izrayèl la. 22Men sa li di pou branch fanmi Dann lan: Dann se yon jenn ti lyon k’ap kouri soti peyi Bazan. 23Men sa li di pou branch fanmi Neftali a: Neftali resevwa kont benediksyon l’. Seyè a fè l’ anpil anpil favè. Pòsyon tè yo ap soti bò letan an, l’ap desann jouk nan pwent sid peyi a. 24Men sa li di pou branch fanmi Asè a: Nan tout pitit Jakòb yo, benediksyon pou Asè! Tout frè li yo ap renmen l’. Se pou tè li yo rich ak pye oliv. 25Se pou pòtay lavil li yo fèt an fè ak an asye, pou li ka toujou viv ak kè poze. 26Pa gen tankou Bondye moun pèp Izrayèl la. Li kouri sou nwaj yo nan syèl la pou l’ vin pote yo sekou avèk fòs ponyèt li. 27Bondye ki la pou tout tan an ap pwoteje nou. L’ap pran dèfans nou ak pouvwa li ki p’ap janm fini. L’ap fè lènmi nou yo kouri met deyò devan nou, l’ap ban nou lòd pou nou detwi yo nèt. 28Pèp Izrayèl la ap viv ak kè poze. Moun pèp Izrayèl yo p’ap viv tankou lòt nasyon yo. Y’ap viv nan yon peyi k’ap bay anpil farin ak diven, nan yon peyi kote ki p’ap janm manke lapli. 29Ala bon sa bon pou nou, moun pèp Izrayèl! Pa gen tankou nou! Se Seyè a menm ki delivrans nou! Se li ki pwoteksyon nou! Se li ki defans nou! L’ap mache devan nou pou l’ fè nou genyen batay la. Lènmi nou yo va vin mande padon nan pye nou. Men nou menm, n’a kraze sa ki fè lògèy yo a anba pye nou.


text: 1Apre sa, mwen fè yon lòt vizyon, mwen leve je m’ gade. Mwen wè yon nonm avèk yon chenn pou mezire nan men l’. 2Mwen mande l’: -Kote ou prale? Li reponn mwen: -Mwen pral pran mezi lavil Jerizalèm, pou m’ wè ki longè ak ki lajè li genyen. 3Zanj ki t’ap pale avèk mwen an te rete kanpe. Yon lòt zanj pwoche devan l’ vin jwenn li. 4Premye zanj lan di dezyèm lan: -Kouri al di jenn gason ou wè ak chenn nan men l’ lan: sitèlman pral gen moun ak bèt nan lavil Jerizalèm, yo p’ap bezwen bati miray pou fèmen l’. 5Seyè a pale, li fè konnen se li menm k’ap tankou yon gwo miray dife k’ap fè wonn lavil la pou pwoteje l’. Li di: M’ap rete nan mitan lavil la ak tout pouvwa mwen. 6Men sa Seyè a di: -Ey! Nou menm mwen te gaye nan kat kwen latè yo, kouri, kouri kite peyi ki nan nò a. 7Ey! Nou menm moun Siyon ki rete lavil Babilòn yo, sove kò nou! 8Men sa Seyè ki gen tout pouvwa di: Se li menm ki voye m’. Men sa li di sou nasyon ki te piye pèp li a. Si yon moun manyen pèp la, se tankou si li te foure dwèt nan je m’. 9Mwen menm mwen pral regle ak nou. Moun nou te fè tounen esklav yo, se yo menm ankò ki pral piye nou. Lè sa a, tout moun va konnen se Seyè ki gen tout pouvwa a ki te voye m’. 10Seyè a di ankò: -Nou menm moun lavil Jerizalèm, chante! Fè kè nou kontan! Men m’ap vini pou m’ rete nan mitan nou! Se mwen menm, Seyè a, ki di sa! 11Lè sa a, anpil nasyon va vin jwenn Seyè a pou yo sèvi l’. Se pèp pa li menm y’ap ye. L’a vin rete nan mitan yo. Lè sa a, n’a konnen se Seyè ki gen tout pouvwa a ki te voye m’ kote nou. 12Seyè a va pran peyi Jida a pou li tankou pòsyon pa l’ nan tè yo mete apa pou li a. L’a chwazi lavil Jerizalèm ankò. 13Se pou tout moun pe bouch yo devan Seyè a, paske l’ap soti kote ki apa pou li a, l’ap vin delivre nou!


text:
Seramik
Seramik se matyè soup ki prepare avèk ajil oswa melanj ki tankou ajil avèk epi ki gen pwopriyete ki ka pèsonalize; li pwodui nan yon pwosesis kote yo modle yon objè epi yo chofe li awot tanperati, sa ki ogmante dansite objè a.[1] Seramik se tou travay yon atizan ki kreye imaj yon bagay avèk ajil. Yon travay seramik kapab gwo tankou estati yon moun ou byen piti tankou bijou pou dekorasyon andedan kay.
Kontni
Tradiksyon[edite | modifier le wikicode]
- Lòt kreyòl:
- Franse:
- Angle:
- Alman:
- Panyòl:
Istwa[edite | modifier le wikicode]
Istwa mo sa


text: 1Mwen vle fè nou konnen ki kalite batay m’ap mennen pou nou, pou tout moun ki nan lavil Lawodise ak pou tout lòt moun yo ki poko konn figi mwen. 2M’ap goumen pou yo ka gen fòs ak kouraj plen kè yo, pou yo fè yonn nan renmen Bondye a, pou yo gen yon bon konprann k’ap ba yo anpil konfyans devan Bondye. Konsa yo menm tou, y’a konnen sekrè travay Bondye a, ki vle di Kris la. 3Se nan li tout richès ki nan bon konprann ak konesans Bondye a kache. 4Mwen di nou sa pou nou pa kite pesonn twonpe nou ak yon bann pawòl ki sanble verite. 5Paske, si mwen pa la avèk nou nan kò m’, mwen la nan lespri mwen. Mwen kontan wè jan nou rete nan lòd, jan nou kenbe fèm nan konfyans nou gen nan Kris la. 6Se konsa, nou menm ki asepte Kris la pou Seyè nou an, se pou nou viv yon jan ki dakò ak li. 7Se pou nou anrasinen nan li, se pou nou bati tout lavi nou sou li. Kenbe pi fèm toujou nan konfyans nou gen nan li, jan yo te moutre nou sa, san nou pa janm sispann di Bondye mèsi. 8Fè atansyon pou nou pa kite pesonn twonpe nou ak bèl diskou filozòf yo, ak diskisyon ki pa vo anyen. Bagay sa yo soti nan koutim lèzòm, nan jan yo konprann bagay ki nan lemonn. Yo pa soti nan Kris la. 9Se nan lavi Kris la t’ap mennen nan kò li a nou jwenn tou sa Bondye ye. 10Nou menm tou, Bondye la nan tout lavi nou, paske n’ap viv nan Kris la ki chèf tout lespri ki gen otorite ak pouvwa. 11Nou menm k’ap viv ansanm nan Kris la, nou te sikonsi tou. Men, se pa t’ moun ki te sikonsi nou. Sikonsizyon sa a soti nan Kris la ki delivre nou anba pouvwa lachè ki t’ap fè nou fè sa ki mal. 12Wi, lè yo te batize nou, nou te antere ansanm ak Kris la. Apre sa, nou leve soti vivan ansanm avè l’ tou, paske nou te kwè nan pouvwa Bondye ki te fè l’ leve soti vivan nan lanmò. 13Nan tan lontan, nou te mouri paske nou t’ap viv nan peche nou yo, paske nou pa t’ sikonsi nan kò nou dapre lalwa Moyiz. Men koulye a, gremesi Kris la, Bondye ban nou lavi ankò, li padonen tout peche nou yo. 14Li chire papye kote tou sa nou te dwe l’ yo ekri a. Papye sa a te kondannen nou devan lalwa. Kris la detwi l’ nèt lè li kloure l’ sou kwa a. 15Avèk Kris la ki mouri sou kwa a, Bondye wete tout pouvwa ak tout otorite lespri yo te genyen nan lemonn. Li fè tout moun wè sa yo ye. Li fè yo mache tankou prizonye devan Kris la ki te genyen batay la. 16Se sak fè, pa kite pesonn kritike nou pou sa n’ap manje, pou sa n’ap bwè, pou jou nou mete apa pou fè fèt, pou fèt lalin nouvèl, osinon pou jou repo. 17Tou sa se lonbraj bagay ki te gen pou vini yo; bagay tout bon yo se nan Kris la yo ye. 18Se poutèt sa, moun nou wè k’ap sèvi zanj epi ki swadizan p’ap vante tèt yo, pa kite moun konsa konprann pou yo wete rekonpans nou nan men nou. Moun konsa toujou ap rakonte vizyon yo te fè. Pou anyen, yo gonfle ak lògèy poutèt yon bann lide lèzòm yo mete nan tèt yo. 19Moun konsa p’ap viv ansanm ak Kris la ki tèt kò a. Se Kris la k’ap nouri tout kò a, k’ap kenbe l’ byen kanpe ak tout jwenti l’ ak tout venn li yo byen solid. Se li menm k’ap fè l’ grandi jan Bondye vle l’ la. 20Se konsa, si nou mouri ansanm ak Kris la ki te delivre nou anba pouvwa lespri k’ap donminen nan lemonn yo, poukisa pou n’ap viv tankou si nou te toujou anba pouvwa ki nan lemonn yo? Poukisa pou nou kite yo soumèt nou anba prensip tankou sa ki di: 21pa pran sa, pa goute sa, pa manyen sa? 22Tout bagay sa yo, fini ou fin fè yo, yo pa fè anyen pou ou. Se lèzòm ki mande bagay konsa, se yo ki moutre bagay sa yo. 23Se vre, bagay sa yo sanble yo bon, paske sa mande moun anpil volonte pou yo pran pòz sèvi zanj yo konsa, pou yo pran pòz pa vante tèt yo, pou yo fè bagay pou swadizan kraze pouvwa lachè nan kò yo. Men, tou sa pa vo anyen. Paske, atousa, yo pa ka rive donmennen egzijans lachè a.


text: 1Mwen kalkile anpil sou bagay sa yo. Mwen repase bagay sa yo byen repase nan tèt mwen. Mwen wè se Bondye k’ap dirije lavi tout moun, ni moun ki gen bon konprann, ni moun ki mache dwat yo. Li kontwole tou sa y’ap fè, kit yo renmen, kit yo rayi. Pesonn pa konn anyen sou sa k’ap tann yo pi devan. 2Se menm sò a ki gen pou rive tout moun, ni mechan an, ni moun ki mache dwat la, bon an kou move a, moun ki kenbe pye Bondye a kou moun ki pa kenbe pye Bondye a, moun ki ofri bèt pou touye pou Bondye kou moun ki pa ofri bèt pou Bondye. Konsa, yon moun debyen pa pi bon pase moun k’ap fè sa ki mal la. Moun ki fè sèman pa pi mal pase moun ki pè fè sèman. 3Se menm sò a pou tout moun. Sa tou, tankou tout lòt bagay ki rive sou latè, se yon malè. Se konsa, moun pase tout lavi yo ak mechanste nan kè yo, y’ap kite lide moun fou travay nan tèt yo, epi yo rete konsa yo mouri. 4Men, toutotan yon moun vivan toujou gen espwa pou li. Yon chen vivan miyò pase yon lyon mouri. 5Wi. Moun vivan yo konnen yo gen pou yo mouri. Men moun mouri yo pa konn anyen. Yo pa bezwen tann anyen ankò pou sa yo fè. Talè konsa tout moun bliye yo. 6Tout santiman yo te gen nan kè yo pou moun yo te renmen, pou moun yo te rayi, pou bagay yo te anvi, tou sa disparèt avèk yo. Yo p’ap janm patisipe nan anyen k’ap fèt sou latè ankò. 7Ale non, monchè, manje manje ou ak kè kontan, bwè diven ou san kè sote. Bondye deja dakò ak tou sa w’ap fè. 8Se pou rad anwo ou toujou byen pwòp, tèt ou toujou byen penyen ak lwil santi bon. 9Jwi lavi avèk fanm ou renmen an, pandan tout jou w’ap viv lavi ki pa vo anyen an, lavi Bondye ba ou pou viv sou latè a. Jwi tout jou sa yo ki yonn pa vo lòt, paske se sèlman sa ki pou ou nan lavi a, apre tout traka ou bay tèt ou pou fè travay ou sou latè. 10Tou sa ou jwenn pou ou fè, fè l’ ak tout fòs ou. Paske, kote ou prale a, nan peyi kote mò yo ye a, nanpwen travay pou ou fè, pa gen lide ki pou mache nan tèt ou, pa gen konesans, pa gen bon konprann. 11Yon lòt bagay mwen wè ankò sou latè, se pa toujou moun ki konn kouri ki genyen nan kous, se pa toujou vanyan gason ki genyen nan lagè. Yon moun ki gen konprann pa toujou gen manje pou l’ manje, yon moun ki gen lespri pa toujou gen anpil byen. Moun ki gen kapasite pa toujou jwenn gwo pozisyon. Chans ak malchans la pou tout moun. 12Moun pa konnen lè lè yo ap rive. Tankou pwason ki pran nan senn, tankou zwezo ki pran nan pèlen, se konsa moun pran tou lè yon malè sèk tonbe sou yo. 13Men yon lòt bagay mwen te wè ankò: Se yon bèl egzanp ki moutre sa bon konprann ka fè pou moun. 14Vwala se te yon ti bouk tou piti ki pa t’ gen anpil moun ladan l’. Yon gran wa vin atake l’ ak yon gwo lame. Li sènen bouk la toupatou, li fè pare yon bann bagay pou kraze miray ranpa bouk la. 15Te gen yon nonm nan bouk la ki te gen lespri, men se te yon pòv malere. Se li ki te sove bouk la avèk konesans li. Apre sa, tout moun bliye l’. 16Mwen te toujou di: Konesans pi bon pase gwo kouraj, men yo meprize konesans moun ki pòv. Yo p’ap koute yo lè y’ap pale. 17Pito ou koute pawòl yon moun ki gen konprann ap di ou tou dousman pase pawòl chèf k’ap rele byen fò nan mitan yon bann moun sòt. 18Konesans pi bon pase tout zam pou fè lagè. Men, fòt yon sèl moun ka fè anpil byen pèdi tou.


text: 1Seyè a pale ak Moyiz, li di l’ konsa: 2-Men regleman w’a bay pou yo swiv lè y’ap fè sèvis pou moun ki geri apre yo te gen move maladi po. Jou pou yo rekonèt moun lan geri a, y’a mennen l’ bay prèt la. 3Prèt la va pran l’, l’a soti ansanm avè l’ lòt bò limit kan kote moun rete a. L’a egzaminen l’ byen egzaminen, pou l’ wè si malad la geri vre. 4Prèt la va bay lòd pou yo pote pou moun ki te malad la de zwazo tou vivan epi ki bon pou moun k’ap fè sèvis pou Bondye, ansanm ak yon moso bwa sèd, yon moso twal kamwazi ak yon ti branch izòp. 5Apre sa, prèt la va bay lòd pou yo touye premye zwazo a anwo yon bòl an tè plen dlo fre. 6L’a pran lòt zwazo a tou vivan ansanm ak bwa sèd la, moso twal kamwazi a ak ti branch izòp la, l’a plonje yo nan san zwazo yo te touye anwo dlo fre a. 7Apre sa, l’a voye san an sèt fwa sou moun ki te gen move maladi po a epi l’a di moun lan nan kondisyon ankò pou fè sèvis Bondye. L’a lage zwazo vivan an pou l’ vole al fè wout li nan bwa. 8Moun ki te malad la va lave rad ki te sou li yo, l’a kale tèt li nèt, l’a benyen nan gwo dlo, epi l’a nan kondisyon pou fè sèvis Bondye ankò. Apre sa, l’a antre nan kan kote moun rete a, men li p’ap antre lakay li pandan sèt jou. 9Sou setyèm jou a, l’a kale tèt li ankò, l’a koupe tout bab li, tout plim je l’ ak tout plim ki sou tout rès kò li. L’a lave rad ki te sou li a, l’a lave kò l’ nan gwo dlo. Apre sa, l’a nan kondisyon pou l’ fè sèvis Bondye. 10Sou wityèm jou a, l’a pran de ti belye ki pa gen ankenn enfimite ak yon ti fenmèl mouton ki gen ennan epi ki pa gen ankenn enfimite. L’a pran tou de mamit farin melanje ak lwil oliv epi yon boutèy demi lit plen lwil oliv. 11Prèt k’ap fè sèvis la va mennen moun lan ansanm ak ofrann li yo devan Seyè a, jouk nan papòt Tant Randevou a. 12Rive la, prèt la va pran yonn nan ti belye yo, l’a ofri l’ ansanm ak demi lit lwil la bay Seyè a pou peye pou sa moun lan te fè ki mal. L’a balanse yo devan Seyè a tankou yon ofrann espesyal pou Seyè a. 13L’a touye ti mouton an kote yo konn touye bèt yo ofri pou mande padon an osinon pou boule nèt la, nan kote yo mete apa pou sèvis Bondye a. L’a fè sa konsa paske bèt moun yo ofri pou peye pou sa yo fè ki mal la osinon pou mande Bondye padon an, se pou prèt la li ye. Se yon ofrann yo mete apa nèt pou Seyè a. 14Apre sa, prèt la va pran ti gout nan san ti mouton an, l’a pase l’ sou pwent tete zòrèy dwat moun ki te malad la, sou gwo pous men dwat li ak sou gwo zòtèy pye dwat li. 15Prèt la va pran ti gout lwil nan boutèy la, l’a vide l’ nan pla men gòch li. 16L’a tranpe yon dwèt men dwat li nan lwil ki nan pla men gòch li a. Avèk dwèt la, l’a voye ti gout lwil sèt fwa devan lotèl Bondye a. 17L’a pran ti gout nan lwil ki nan pla men gòch li a, l’a mete l’ menm kote li te mete san ti mouton an, ki vle di sou pwent tete zòrèy dwat moun lan, sou gwo pous men dwat li ak sou gwo zòtèy pye dwat li. 18Lèfini, l’a vide rès lwil ki nan pla men l’ lan sou tèt moun lan. Se konsa prèt la va fè sèvis pou mande Bondye padon devan lotèl Seyè a. 19Apre sa, prèt la va fè ofrann pou peye sa moun lan fè ki mal. L’a fè sèvis pou mande Bondye padon pou moun ki te malad la. L’a touye bèt pou yo boule nèt la. 20L’a mete l’ sou lotèl la ansanm ak farin ble melanje ak lwil la. Se konsa prèt la va fè sèvis pou mande padon pou moun lan, epi moun lan va nan kondisyon ankò pou l’ fè sèvis Bondye. 21Si moun lan pòv epi li pa gen anpil mwayen, l’a pote yon sèl ti mouton pou yo ofri pou peye pou sa moun lan te fè ki mal la. L’a pote twaka mamit farin sèlman melanje ak lwil oliv ak yon boutèy demi lit plen lwil. 22L’a pote de ti toutrèl tou osinon de ti pijon, jan mwayen li va penmèt li, yonn pou sèvi ofrann pou mande padon, lòt la pou boule nèt pou Seyè a. 23Sou wityèm jou a, l’a pote yo bay prèt la devan pòt Tant Randevou a, pou prèt la fè sèvis pou mete l’ nan kondisyon pou li ka sèvi Seyè a ankò. 24Prèt la va pran ti mouton li ofri pou peye pou sa moun lan fè ki mal la ansanm ak boutèy lwil la, l’a balanse yo devan Seyè a tankou yon ofrann. 25Apre sa, l’a touye ti mouton an, l’a pran ti gout nan san li l’a mete sou pwent tete zòrèy dwat moun ki te malad la, sou gwo pous men dwat li ak sou gwo zòtèy pye dwat li. 26Prèt la va vide ti gout lwil nan pla men gòch li, 27l’a tranpe yon dwèt men dwat li nan lwil ki nan pla men gòch li a. Avèk dwèt la, l’a voye lwil la sèt fwa devan lotèl Seyè a. 28Apre sa, l’a pran nan lwil ki nan men gòch li a, l’a mete l’ menm kote li te mete san ti mouton an, ki vle di sou pwent tete zòrèy dwat moun lan, sou gwo pous men dwat li a ak sou gwo zòtèy pye dwat li a. 29Lèfini, l’a vide rès lwil ki nan pla men gòch li a sou tèt moun lan. Se konsa l’a fè sèvis pou mande Bondye padon devan lotèl Seyè a. 30Apre sa, l’a ofri toutrèl yo, osinon pijon yo, dapre sa mwayen moun lan te penmèt li, 31yonn pou mande padon pou peche, lòt la pou yo boule nèt ansanm ak ofrann farin ble a. Se konsa prèt la va fè sèvis pou mande Bondye padon pou moun lan. 32Men regleman pou yo swiv lè yon moun ki gen move maladi po pa gen dekwa pou l’ ofri tou sa li te dwe ofri pou sèvis ki pou mete l’ nan kondisyon pou fè sèvis Bondye ankò. 33Seyè a pale ak Moyiz ansanm ak Arawon, li di yo: 34-Lè n’a fin antre nan peyi Kanaran an, peyi m’ap ban nou pou rele nou pa nou an, si mwen voye salpèt sou yonn nan kay kote nou rete yo, men sa pou nou fè. 35Mèt kay la va al jwenn prèt la, l’a di l’: Gen yon bagay tankou salpèt ki parèt sou miray kay mwen an. 36Prèt la va bay lòd pou yo mete tou sa ki nan kay la deyò anvan li vin egzaminen kay la. Konsa, tou sa ki te nan kay la ka toujou sèvi pou moun k’ap sèvi Bondye. Apre sa, prèt la va vini, l’a antre nan kay la pou egzaminen l’. 37L’a egzaminen tout miray yo. Si li wè gen kèk kote ki manje nan miray la, epi ki gen ti koulè vèt osinon wouj, 38prèt la va soti nan kay la, l’a fèmen l’ akle pou sèt jou. 39Sou setyèm jou a, prèt la va tounen, l’a egzaminen miray kay la ankò. Si li wè tach la gaye sou miray kay la, 40prèt la va bay lòd pou yo wete wòch kote yo te jwenn salpèt la, y’a voye wòch yo jete yon kote andeyò lavil la, kote yo mete bagay ki pa ka sèvi pou sèvis Bondye. 41Apre sa, l’a fè yo grate tout anndan kay la, epi y’a jete tout vye kras mòtye yo te grate a andeyò lavil la, menm kote yo mete bagay ki pa ka sèvi nan sèvis Bondye. 42Y’a pran lòt wòch ranplase wòch yo te wete yo epi y’a rekrepi kay la. 43Si salpèt la parèt ankò apre yo fin wete wòch malad yo, apre yo fin grate kay la epi yo rekrepi l’, 44prèt la va tounen vin gade. Si li wè salpèt la gaye nan kay la, la konnen kay la gen yon move maladi sou miray li. Moun k’ap sèvi Bondye pa ka rete ladan l’. 45Lè sa a, y’a demoli kay la nèt epi y’a pran wòch, bwa, mòtye ki te nan kay la, y’a voye yo jete andeyò lavil la, kote yo mete bagay ki pa ka sèvi pou sèvis Bondye. 46Tout moun ki te antre anndan kay la lè kay la te fèmen an p’ap nan kondisyon pou sèvi Bondye jouk aswè rive. 47Tout moun ki te kouche osinon ki te manje anndan kay la va gen pou lave rad ki te sou yo. 48Lè prèt la vin gade a, si li te jwenn salpèt la disparèt nèt apre yo te fin rekrepi kay la, prèt la va fè konnen kay la nan bon kondisyon ankò pou moun k’ap sèvi Bondye ka rete ladan l’, paske salpèt la disparèt nèt. 49Apre sa, prèt la va fè sèvis pou wete peche nan kay la. L’a pran de zwazo, kèk moso bwa sèd, yon moso twal kamwazi ak yon ti branch izòp. 50L’a touye yonn nan ti zwazo yo anwo yon bòl an tè plen dlo fre. 51Apre sa, l’a pran bwa sèd la, ti branch izòp la, moso twal kamwazi a ansanm ak lòt zwazo ki vivan an, l’a plonje yo nan san premye zwazo a ki melanje ak dlo fre a. Apre sa, l’a voye san an sèt fwa sou kay la. 52Se konsa prèt la va fè sèvis pou wete peche nan kay la, avèk san zwazo a, dlo fre a, zwazo vivan an, bwa sèd la, ti branch izòp la, epi moso twal kamwazi a. 53Apre sa, l’a lage ti zwazo vivan an pou l’ vole al fè wout li nan bwa andeyò lavil la. Se konsa l’a fè sèvis pou mande Bondye padon pou kay la epi kay la va nan bon kondisyon pou moun k’ap sèvi Bondye ka rete ladan l’ ankò. 54Men regleman pou nou swiv lè yon moun gen move maladi po osinon pyas, 55lè kanni tonbe sou rad osinon lè salpèt parèt nan yon kay, 56lè yon moun gen yon kote sou po l’ ki anfle osinon lè li gen yon bouton ou ankò yon tach ki parèt sou po l’. 57Se konsa n’a konnen lè yon bagay nan bon kondisyon osinon lè li pa nan bon kondisyon pou moun k’ap sèvi Bondye. Se tout regleman yo sa pou move maladi po.


text:
Powèm pa Edner Saint-Amour
Deus ex machina
Pawòl monte fè pil sou pil
Aksyon menm zerobare nil.
Yo chita tann avèk espwa
Yo kwè nan: Deus ex machina.
Pawòl monte ap fè bann
Aksyon pran rout desann.
Yo chita tann avèk espwa
Yo kwè nan: Deus ex machina.
Pawòl monte bit sou bit
Aksyon pran rout chire pit.
Yo chita ap tann avèk espwa
Yo kwè nan: Deus ex machina.
Pou viv moun dwe aji
Nan dlo moun naje pou soti.
Aide-toi le ciel taidera
Lavi chita nan men debouya.
Aksyon se motè yon peyi
Lalwa se volan yon peyi
Pou viv moun dwe aji
Nan dlo moun naje pou soti.
(20 fevriye 2004)
Chemen Delivrans
Pèdi nan pozisyon san bout limit
Ayiti fenk koumanse konte viktim
Konsa kwayans nou ap dòmi nan latèrè,
Pliske fè antant se pa lakay nou yon valè.
Nan moun nan nou te wè sovè lanasyon
Pa ka rete tren lanmò demolisyon
Nan tèt ansanm prezan jwenn pase
Pou di ansanm: anyen pa janm chanje.
Prezan ak pase sanble tèt koupe nan vyolans
Eskonbrit briganday fè konplo pou di
Pou lanasyon pou Ayiti pa gen lavni.
Lè nou mete tout bagay yo nan balans fè yon sòm
Nou wè tout chavire nan kil gran zòm.
Nou kwè nan yon profèt ki gen tout kapasite
Nou kwè lepèp se senbòl feblès fatalite.
Lèzòm fèt nan tout jenerasyon tout laj
Men listwa fè yo pa gen menm vizaj.
Solèy verite klere leve jodiya pou di
Delivrans chita nan aksyon ki fè moun grandi.
Lè lespri va tonbe sous gwo verite sila
Lè nanm nou va dijere gwo verite sila
Nan nwayad la na naje pou soti
Solèy progwè va klere lavi tankou lavni.
Lè Ayisyen reyisi konprann
Kòm yon prensip li vle defann
Aksyon se motè yon nasyon
Lalwa se volan yon nasyon.
Lè lespri va tonbe sou verite sila
Lè nanm va dijere verite sila
Nan nofraj la na naje pou soti
Solèy pwogrè va klere lavi kon lavni.
(6 fevriye 2004)
Toro
Mwen konnen ou se toro gason
Nan ranvèse pouvwa madichon
Mwen konnen ou se toro chanpyon
Nan dechouke pouvwa represyon.
Nou te dechouke blan kolon
Ki vole gaguè bout lòt kanton,
Ekri non nou nan kaye limanite an gran jan
Kòm premye repiblik nwa endepandan.
Mwen konnen ou se toro lanfè
Ki ranvèse dechouke rejim militè
Ki tap fè de bò bounda jwe jon
Anba koko makak kout baton.
Pouvwa monte pouvwa desann
Ayisyen toujou ap pran gagann
Pouvwa ale pouvwa vini
Vyolans represyon pa janm fini
Se lè pou chita fè yon ti refleksyon
Mete lespri nou nan lòt direksyon
Bwase kat pwoblèm yon lòt fason
Nan rout lojik pou jwenn solisyon
Edner Saint-Amour
Powèm pa Elsie Suréna
Poukisa
Poukisa toutou m kontinye sonje w
Tankou tè sèk ki fann
Sonje lapli mwa jiyè?
Poukisa cheri m pa ka bliye w
Tankou yon papiyon bliye
Yon jou li te yon ti chini?
Poukisa choupit m toujou ap tann ou
Tankou prizonyè Lasnal
Ape tann jou liberasyon?
Poukisa dou m ap veye retounan w
Tankou pasajèz kanntè
Ap veye parèt limyè Mayami?
Poukisa chouchou lanmou tòde kè ran m
Tankou zòt tòde lè li pran kout rigwaz
Nan mitan rèl do nan kanaval?
Poukisa nèg malgre sa m renmen w toujou?
Elsie Suréna
Powèm pa Doumafis Lafontan
Pwezi liberasyon
Ayisyen nanm nan boutèy
Kanzo flanm nan men
Depi nan mòn chèf defile flanm nan men
Limyè pou yo jwenn chimen nan monn lan
Dife pou yo sòti nan pè,
Lamizè, e
Kras
Jete dlo pou lespri
Rele lwa nan govi
Lwa pou frennen ensekirite
Lwa pou ponyade enpinite
Mistè danse nan tèt
Pou w sòti nan labou
Esklizyon,
Divizyon, e
Politik pa louvri baryè
Pawòl siperyè, enferyè pa fè kò ini
Tanbou etranje pa sonnen menm jan ak tanbou ginen
Rit etranje pa danse menm jan ak rit ginen
Kò ginen se oun tanp
Li fè youn ak tanp linivè
Pwezi liberasyon
Se aji menm jan ak kreyatè
Nan pratike aksyon
Wa va bati kay,
Kominote, e
Nanchon
Volonte se lafòs pou w pwodui
Wa va aji an mèt
Pwodui jan w vle
Fòme monn w vle
Patisipe nan kòmòs lan jan w vle
Kilès ki kapab blame moun lespri reklame?
Seta oun absidite pi mal pase vle vini fransè
Si nou pata itilize legasi nou,
Tradisyon nou
Pou leve diyite nou
Pou fè triyonfe destine nou.
Istwa Nanchon Ayisyen
Map chèche zanj oun pwezi liberasyon
Oun langaj ki esplike pozisyon Ayisyen
Dapre sa nou viv nan Ayiti cheri
Map chèche oun vokabilè antye
Oun sentaks ki makònen aksyon, aktè
Panche Ayiti bò majorite-absoli
Bomba
Samba
Sonnen lanbi
San manman, san papa
Youn rele lòt
Rasanble
Kouman sa ye?
Pa gen maladi ka a grav!
Tout moun konnen Istwa Nanchon Nwa Sendomeng
Ki kase chenn tirani
Bat bouda Kolon, komèsan esklav
Boule bitasyon, atelye Koloni Fransè
Rebati Wayòm Ayiti
Mete fen-sèk nan krim kont limanite
Jayi limyè kont manti Kolon bay sou limanite
Verite-jistis sanwete sanmete
Se Istwa Nanchon Nwa m ap rakonte
Diferan reyalite Pèp
Chemès, Arawak, Tayino
Ewopeyen, Panyòl, Fransè, Anglè
Afriken, Arada, Ibo, Kongo, Pel, Bambara, Mandeng
Nanchon Nwa pataje annefè
Yo makònen youn nan lòt nan Oralti
Pou lavi kontinye
Nouvo dimansyon
Se Istwa Nanchon Ayisyen nou pral rakonte
Tout moun konnen istwa Pèp Ayisyen ki te goumen kont kolonis
Rive sòti nan esklavaj
Pèp Ayisyen te jire Inyon fè la Fòs
Yo fòme oun Asanble pou fè pasasyon pouvwa
Koken fèt,
Deblozay pete, e
Goumen mare
Mwen mande poukisa de frè ap fè espektak piblik sa a?
Yo di mwen se depi yo fini tiye Anperè Janjak 1e
Youn ap dechire lòt, e
Pensonn pa rive mete ola,
Fè yo sispann goumen
Mwen pwoche pi pre
De frè yo di mwen
Wi
Se Zanmi Ayiti ki vini montre Ayisyen kouman pou yo gouvène
Yo ensiste fòk gen opozisyon
Atò premye frè a di pouvwa andwa pou sa ki gen plis moun
Tandiske dezyèm frè a panse pouvwa andwa pou moun ki pi kapab
Zòt koute
Ou pa sèten
Men ensètitid depann de sak fèt
Nan Nòd travo fòse
Nan Lwès lese grennen, wazivte, vagabondaj
Repibliken piye pwodiksyon kafe pou peye doub-dèt
Kou pou Leta
Repiblik kraze zo
Lidè popetwèl, diktatè
Ankò zòt koute
Ou toude nan erè
Wap goumen pou sa ki deja pou w
Sonje w te adopte modèl sa a,
Lit politik pou pouvwa,
Nan Twazyèm Ane Endepandans
Ou dwe ale nan konsyans kolektif w,
Ranmase zanj ki te pèmèt aspirasyon komen w
Se pou w lese ide pouvwa popilè osnon pouvwa konesè
Se sèten w ap tonbe
Men w ap tonbe nan pwòp sèk w
Ki andwa fè w rejwenn ekilib w
Tankou planèt yo,
Chak nan pwòp sèk yo,
Ap fè wonn solèy la.
Rezistans
E! E! Espri
Espri louvèti
Louvri baryè pou Ayisyen
Pou Ayisyen kontinye chimen
Chimen yo abandone
Wout la long, Ooo
Eprèv yo anpil, Ooo
Tankou eklè yo va wè w tout kote
Tout kote ki gen pwoblèm w va la
Ou se Louvèti
Nou resi konnen w
Ou òdone jistis
Travay w sa
Tout moun fè youn
Lite pou ekite reye
Reye mèt e seyè
Espri louvèti ap tann tout moun
Anyen pap rete kous ou
Kous pou fè inite triyonfe
Desten w
Jodiya,
Poukisa rezistans?
Se nan lit kont zòt
Espri Tousen louvri
Se nan lit kont zòt
Desalin pini tout kriminèl
Se nan lit kont zòt
Tout nèg moun
Zòt ki pa rekonèt Ayisyen pou moun
Nan lòd kapital
Wa va fè li pote fado kanzo
Mete limyè nan dezòd kapital
Izin eksplwatasyon,
Jaden madoulè,
Anbasad asasen,
Kay vis peye
Pou rebati Ayiti
Pou zòt rekonèt moun nan Ayisyen
Wa va asiste defile Chèf
Boukan nan men
Kou youn tonbe
Oun bann parèt.
Veye priye
Nan non zansèt yo
Nap priye pou tout moun ki nan vi nou
Sa ki pa kapab manje
Sa ki pa gen kote pou domi
Sa ki pap travay
Ou menm ki ap viv arebò lavi
Ou menm ki ap viv nan gran difikilte
Machann sirèt
Machann pistach,
Fresko,
Mango,
Twal
Nou konnen rezistans w pèmèt lavi fleri
Kouraj w pou reziste kreye espwa
Espwa nan travay pou oun demen miyò
Ou pa pwopriyetè
Men w posede inyon fondamantal
Pwòp detèminasyon w pou aji kont lavi chè
Doumafis Lafontan
Powèm pa Johnny Bélizaire
Yon vil san eskiz
Toutes les rues de ma ville sont piégées
Yon vil lavi tchipe
Yon vil san eskiz
Yon vil chaje ak paspouki
La ville a-t-elle un centre?
Anba lavil moun sou moun
Bèt sou moun
Moun sou bèt
Machann manje kwit
Yon pil fatra
Yon kadav nan chak kwen.
Yon pèp ki pèdi gou lavi
Ki gen yon sèl priyè
Sen Washington resevwa m lakay ou.
Danmbala, Ogouferay, Agwètò
Senjak Majè, Vyèj Altagras, Pè Letènèl
Nou chak rele youn
Men FMI ap depatcha nou tout.
Yon peyi kote pèp la chita sou ti chèz ba l
Mizè l ap ogmante
Soufrans li ap miltipliye
Pandan tout moun ap plenn.
Atoufè, zenglendo, chimè fè mikalaw
Yon sistèm kou pou kou
Vyolans, vanjans.
Politisyen mande anraje.
Pòtoprens mache ou mache
Ou pran nan cho
Depi ou te la ou antò
Gad anwo gad anba lanmò pa nan patipri.
O patri! Konbyen ki tonbe nan non ou?
Ki jou jistis ap an vòg
Pou demokrasi jwenn plas li nan sosyete a?
M bouke tande aba
Paske depi dizuisan m bliye
Politisyen pa janm chanje sistèm nan.
Yon vil lavi tchipe
Yon vil san eskiz
Yon vil chaje ak paspouki
Retire kò w banm mete pa m.
Sò pèp la pa janm chanje
Ayiti fèk koumanse konte viktim
Ondirè pou Ayiti p ap gen landemen miyò.
Vil mwen tris
Dlo nan je l pa janm seche
Yon pouvwa ki konstwi sou san.
Gade m gade m nan je
Di m bay manti
Desan lane nou gaspiye
Nan wete mete
Enbesil pot labanyè.
Nèg yo gen ambisyon foli
Aba X viv Y menm kout baton
Ayiti pi danjere, vil mwen pi tris
Pòtoprens ou nan dòmi
Ayiti reveye ou
Yo pale twò mal de ou.
Yon vil lavi tchipe
Yon vil san eskiz
Yon vil chaje ak paspouki.
Pòtoprens vil pa m nan
Mwen vle rete fidèl a ou
Lè sa bon e lè sa pa bon
Pou lespri nasyonalis la briye
Nan mitan yon pèp ki vle chanje lavi l.
O lelit
Sispann kenbe pèp la nan lesklavaj
Ann resepekte La Dessalinienne nan
«Pour le pays et pour nos pères
Formons des fils libres forts et prospères.»
Toutes les rues de ma ville sont piégées
Yon elit ki betize
Rezilta Ayiti dlo nan je.
Aprè desan lanne
(powèm sa a dedye ak tout frè mwen yo, ki ap viv lakay ak sila yo ki ap viv sou tè letranje. Li lò pou yo konprann Ayiti pa kapab ankò, fòk sa chanje e se nou ki pou chanje l se pa blan letranje)
Aprè plis pase
Desan lanne distwa
Chimen nou toujou mangonmen
Ak zatrap ak pyèj
Ak trip foumi
Zantray zandolit
Lestomak marengwen.
Chimen nou nwè
Lavi nou son mistè
Lespwa nap drive
Move zè pase pye anwo l
Lavi nou son zapzap
Lavi nou son grap touman
Lanmò se sèl zanmi n
Grangou, lanfè se frè n
Lamizè, fènwa se kouzen n.
Aprè desan lanne lendepandans
Nou pèdi memwa
Nou bliye lakwa
Nou pran nan twa wa
Nap vwayaje sou bato detrès
Lò nou kite chaloup la a
Nou monte a bò kabwèt lanmò.
Yon lavi san ranfò
Yon lespwa barikade
Lavi ayisyen m yo nwa
Lavi yo pèl mèl.
Anmè kou fyèl
Nou pran plezi nan listwa
Mouche bouki ak tonton malis
Men podyab
Ayiti se li ki gwo bouki a.
Nan yon vye fèy kaye
Kote touman mare n
Nap eseye ekri doulè n
Nou pè, nou kenbe on pakèt mo
Adye kouzen si ou pè pran lapawòl
Lè ou resi deside
Ou lage pawòl andaki
Pou ou evite legzil
Oswa gran simityè.
Desan lanne
Depi n ap grandi
Ak yon lelit toufouni
Yon jwèt rizèz
Ki lakòz nou tout koupab
Nou tout viktim
Mwen wè yon lavi
Yon lavi san vwa pou di ase
Mwen wè yon jenès
Yon jenès kap plonje nan koripsyon.
Aprè desan lanne distwa
Yon peyi ki ap viv nan dechoukay
Yon lelit ki te deja vann
Yon lespwa ki toufounnen
Yon jenès bèkèkè
Aprè desan lanne distwa
Yon lang meprize
Yon vag souvni ras nou ak idantite n.
Aprè desan lanne
Si zòt te di se Ayiti
M pa tap vle kwè
Se je m ki banm
Se zòrèy mwen k tande.
Se mwen ki pwononse diskou
Pouki se ou Ayiti
Pouki se ou manman libète
M poko ka kwè
Les barbares ont envahi la cité
Se nèg ak zam ki fè lalwa
Se dechoukè ki mèt peyi.
Yon anbisyon ki trennen nou lwen
Aprè desan lanne pouki se ou Ayiti
Kilès ki ka pale
Se on kesyon te rat pa kaka
Yon lòt bò se grenn nan bouda.
Ayiti tounen nan lesklavaj
Ayiti manman
Gade kijan sa fè mwen mal
Ou poko ka libere
Rèl, rèl gade yo pa tande
Aprè desan lanne lendepandans.
Ou sou wout yon twazyèm okipasyon
Grangou ap pete fyèl ou
Pwòp pitit ou rann ou san fyète
Yo di Ayiti se yon kochma.
Sa k ta di sa
Pou jan ou te bèl
Pou sa ou fè pou yo
Ou se yon rebèl.
Lakou ou se on gagè
Lavi ou tris
Podyab o Ayiti manman mwen!
Mwen prete ou vwa m
Pou plenyen mizè ou
Mwen ba ou kreyòl mwen.
Kreyòl ou te banm nan
Rèl, Ayiti se pou ou m ape kriye
Aprè desan lanne
Si Ayiti san fyète
Se bouch be n ap rete
Douvan blan franse.
Pradèl ou kanpe lòt bò riv
(Nan okazyon katriyèm anivèsè lanmò Pradèl Ponpilis, papa lèt ayisyèn yo.
27 fevriye 200027 fevriye 2004, katran deja depi ou pati)
Pradèl ou kanpe lòt bò riv
Ou koud bouch ou
Pandan yap toufouni
Jenès ou a.
Jenès ou te konn ekri ekzaltasyon l lan
Jenès ki tap viv
Anba kout plim ou
Nan chak liy ak entèliy
Paj kaye ou
Toukòm nan maj kaye ou.
Katran depi ou pati
Ondirè bèl lèt yo mouri
Entèlektyèl jounen jodi
Se lennmi leta,
Lennmi pouvwa
Yo trake nou
Bat nou
Maspinnen nou
Toufounen nou ak kout kòs fizi.
Padi m ou pap tande
Pa di m ou pa wè
Nan peyi kote ou ye a
Genlè se moun soud ki rete la
Mwen kwè ou tande rèl mwen
Kri pep mwen
Kri entèlektyèl yo
Kri inivèsitè yo.
Ou ki te mete sou pye
Lekòl Nòmal Siperyè
Se te pou ou fòme moun
Pwofesè, filozòf, nèg save
Ou pat travay pou yon peyi
Kote se chimè
Kap fè e defè
Kote moun save ap viv nan kache
Pou evite lanmò
Gwo midi.
Pradèl kote ou ye
M kwè ou ap tande
Pradèl kote ou ye
M kwè ou wè sa kap pase
Ou genlè pa fè nouvèl
Pas ou pa di mo
Ou pa reponn
Kilès ki va ban nou fòs
Si nou pa tande yon vwa
Vwa pa ou
Ou ki se papa literati pa nou an
Ou ki se defansè jenès estidyantin lan
Sa ou di
Si chimè pran peyi a
Sa ou di
Si nèg save pa gen lavwa
Sa ou di
Si laperèz abite lespri nou
Sa ou di
Si pòt inivèsite yo fèmen
Venset fevriye demil
Ou mete levwal
Ou pat vle wè
Sa kap pase jodi a
Ou pat vle wè
Menm jan ak nou
Pòt ekòl nòmal ki fèmen
Pòt syens imèn ki fèmen
Ou pat vle viv moman sa yo
San di eskiz
Ou mete van nan vwèl ou
Ou ale na peyi san chapo
Ou kite yon jenès dlo nan je
Rèv ou tounen lafimen
Jenès o! u andèy
Maxim tonbe
Lopital kanapevè
Pa gen plas ankò
Tout se lespwa peyi a
Tout se jenès ou renmen anpil la.
Mwen sonje im a la jenès la
Si ou te la jounen jodi
Ou ta pran plim
Ou ta pran kaye
Ekri detwa bèl liy
Pou rekonfòte jenès la.
Tonton Pradèl
Si ou tande klòch legliz la
Ap sonnen se pa lamès
Son etidyan ki pral antere
Yon lespwa ki ale
Vil la timid
Gwo sizè diswa limyè etenn
Etidyan nan kache
Pwofesè pa gen la pawòl.
Tanpri souple
Kote ou ye a
Voye yon ti mesaj pou nou
Korije ti pwezi mwen an
Di m kote mwen fèb
E fè m konnen si map rive.
Gen tout yon jenès
Kap tann repons ou
Tout yon pèp
Ki lage nan lari a
Pa gen lekòl
Pa gen lamanjay
Bri zam anpeche nou dòmi
Men sa ki pi grav
Yon okipasyon ap pandye
Sou tèt nou aprè desan lanne endepandans.
Tout moun swaf pouvwa
Yo lage jenès la nan mera
Pa gen moun ki pou di ase
Zòrèy yo bouche
Ak gonm balèn
Pè Pradèl tande vwa m
Tanpri souple vini ede m.
Ou ale se vre
Ou pati se vre
Men ou pa mouri
Ayè mwen tap li ou ankò
Ou kite mond sansib la
Ou ap jwe kòmante lavi
Ak zanmi ou yo
Nan mond entèlijb la
Yon ti repons
Sa pap nwi ou di tou
Reponn mwen
Reponn jenèws ou a.
Di mwen kisa ou wè ou pou nou
Pale ak papa Bondye
Di li nou pa kapab ankò
Twòp san deja koule
Pa kite lespwa antere.
Ki maladi m soufri
M gade lavi
M pa menm anvi tchipe l
M pa menm sou bò l
Kite l souri ban mwen
Si li vle
Jan li pito
Lò li bouke la rete.
Si ou wè kadav mwen
Ap flannen
Nan lari Pòtoprens
Se pa zak malonèt ki mete m la
Se paske lanmò se pi bon zanmi m.
Se sa m te di lò m te vivan
M konnnen byen lavi pa nan rans
Mwen tou m pa p ranse.
Lavi a gen lè li
Lavi a gen patnè pa l
Lanmò sèl jij
Nèg kou blan ou gen pou pase.
Jodi se mwen
Demen se ou
Lavi pa fè m grimas
Paske lanmò pa p rate
Souri si ou vle
Modi m jan ou pito
Lanmò yon jou gen pou bare m.
Lavi a tankou de gout dlo
Yon lè li pase swaf ou
Yon jou lap bote vye chomyè ou
Lavi tankou dife
Jodi li kwit manje ou
Demen lap boule batistè w.
Gade lavi pran men ou
Ret nan ròl ou
Kite m viv janm pito.
Ki moun ou te ye
Di m eske gen jou pou moun mouri
Lè lanmò vini maten
Eske ou va di l tounen pita.
Manvi fè nèf «Ave Maria»
Dizwit «Je vous salue Marie»
Malgre tou m ap betize
Lè lanmò vini m pa p ka kraze rak.
Di m kilò li ap parèt
Ma al kache kay Mèt Peyi
Di m ki randevou li fikse avè ou
Mawon l ma wè si ou son grenn plen.
Ki moun ou te ye
Pou pase lanmò nan jwèt
Men m la pou m wè
Kilès ki ka di non lè li parèt
Se pa pwofesi
Se radote nou radote twòp
Solèy peyi m pa pi dous pi bon
Men mizè vil mwen
Pi rèd pi lèd.
Pa pèdi tan nou rele Danmbala
Li p ap reponn e li pa t janm konn reponn
Gade m nan je frè m
Di m ou renmen m se sèl chans nou genyen.
M pa fin al kwè twòp nan Bondye
Paske vwazen m gen pou deviz
«In God we trust»
Poutan l ap kreve je Irakyen yo.
Pa di m nou pa konprann
Nou rete bèkèkè
Je nou anlè n ap gade elikoptè
Blan meriken nan syèl
Yon pèp ki pèdi gou lavi l.
Tris gad jan sa tris
Ti Mari pa ka fè mache
Ti kòb la twò piti
Lwil pat tomat andui
Pa rete kòb ankò
Chabon poko menm ko achte.
Lavi monte bwa
Lavichè rantre nan kalson nou
Ayiti ki jou kilè
Limyè lavi va limen
Lavichè va tenyen.
M te reve yon jou m t ap viv ere
Men m pa t reve kenbe men frè m nan
M tande blan kap di m
Whats your name
M touse dyòl mwen
Se pa sa m te vle tande
Pouki li pa t di m
Are you dirty?
M ta p reponn li: mwen swaf libète.
Yenki yo tounen nan kòm ankò
Sa yo pote nan djakout yo
Phelps, nou fenk kare wè
Si Philoctète te la li ta di:
Chak dis lane
Yo ofri m blan etranje
Pou rezoud pwoblèm mwen
Poutan solisyon an nan men Ayisyen deja.
M al pou de
Philoctète te gentan pran de
Politisyen di m konbyen ki rete
Okipasyon pouki se mwen.
Johnny Bélizaire
Powèm pa Patrick Sylvain
Mamour: Lanmou, Pèt e Memwa
(Pou Marcelle & Paul Laraque)
Se ou ki te powèm e pwoz mwem
Avèk kouplè e zès pou lavi
Nou travèse doulè nan plantasyon ekzil
Se sèl flè woz fanmte ou ki te nouri m.
Oumenm, konpayòn mwen, konpa m,
Transmisyon m ak enspirasyon mwen.
Se ou ki te soulajman peyi delabre n
Lanmou ou akoste m nan pwezi e pwezi m
Bati liy ki chouke nan sylabè kas-tèt peyi Dayiti.
Nan ekzil, blese, wap priye, map feyite Marx,
Nou reveye ak menm rèv la. Yon Ayiti miyò.
Mamour, nou deplase lombraj e nou anbrase zetwal.
Se ou ki te powèm e pwoz mwem,
Avan oumenm, anvi fè libètinaj pat gen bout.
Rega manyetik ak asirans bouch ou kanpe sòlda
mawon m. Mwen tounen yon ouslanmè kap adore
solèy. Men, se te entèlijans ou, serenite ou ak konfyans
Kòde nan yon pasyon endoutab ki gadavou sòlda m.
Mamour, se ou ki te powèm e pwoz mwem,
Depi latè retounen an pousyè,
Msouvan konsidere depeyize m,
Kounyea ann ekzil lavi m gradoub e defleri.
Avèk rezèv tan ki rete m sou latè m powetize ou
Bay lemon pou m plante ou nan fondasyon m.
Se ou ki te soulajman peyi delabre n,
Anplis tout bèl memwa, gen foto chaman ou
Pou konble vid mwen. Tankou sa ki te pran pandan
Ou chita agoch dèyè machin lan, yon reyon solèy ap bwose
Jou ou. Elegan, poze, lisid, amitye ou toujou konpa m.
Mamour, ou se reyon lanmou grave sou estomak fatig mwen.
Patrick Sylvain
Powèms pa Jean-Dany Joachim
De tak lank pou Gonayiv
(pou Gonayiv)
Tak tak tak
Gout lank degoute
Kou dlo je
Sou fèy papye
Lapli tonbe
Van tanpèt vante
Lanati ofiske
Kretyenvivan ozabwa
Siklòn Ján pase
Gonayiv pèdi pye
Lavalas debòde
Pòtoprens sezi
Pòdepè latranblad
Jeremi sispèk
Okap met men nan tèt
Savann dezole
Rasin dechouke
Jansiv gaye
Savann dezole
Lafanmi kòd nan ren
Lavi sige nan labou
Lespwa monte bwa
Pyebwa pèdi fèy
Tout fèy pèd lapawòl
Lapli tonbe
Fèy tòl chante
Kabann sèvi kannòt
Simityè pisin granrivyè
Malèpandye de gidon
Lavi fè laplanch sou kadav
Tak tak tak
Lank tounen lapawòl
Make listwa lavi
Pou malè pa bay degi
Kouvrefe
Gagòt la kòmanse
Jou a potko leve,
Vil mwen an endispoze.
Machin malè an chalkali,
Fè dappiyanp sou wout yo,
Wòch yo pran houke,
Epitou
Tout kay,
Kabann,
Fenèt
Tab
Pran lafyèv frison.
Yo fennen-fennen.
Lannwit tounen ankò.
Respirasyon vil la koupe.
Senkyèm Avni
(pou Ika)
Nan papòt Senkyèm avni
Anba on ponp gazolin ‘Shell
Si w pase ou wè on fanm andezaj
Tèt grizonnen, bra pandye
Si w wè je l ap chache lwen lwen
Tankou l anvi wè kot lavi fini
Si w wè popyè l anvi fèmen
Pòtre solèy k al kouche anvan lè l
Si bouch li bat ou pa tande anyen
Si w ta wè l pati
San l pa konn ki bò l ap fè
Enpi si w tande l pouse on rèl
Yon lòt rèl, ak yon lòt rèl
Pa prese detounen je w
Piga w kouri rele moun fou
Nan Syenkyèm avni Bòlòs
Nan on ti kay ble kat pyès
Lavi pase l pa gad dèyè
Jean-Dany Joachim
(from Love and Other Poems by Haitians Youths, Trilingual Press, 2004)
Powèm pa Paul Germain
Pa kriye tifi
Pa kriye tifi
Lè ou sèl
Ou ka santi w dezespere
Men, pa lage kò w
Tifi,
Pa kriye, kenbe tèt ou
Kwè nan tèt ou
Epi pa lage kò w
Tifi, pa trakase
Paske moun pa konprann ou
Si yon moun ta desann ou
L ap sezi wè ou monte
Pa kriye tifi
Menmsi ou pa gen lespwa
Kontinye reve,
Men, pa lage kò w!
Paul Germain
(from Love and Other Poems by Haitians Youths, Trilingual Press, 2004)
Powèm pa Tontongi
Dlo nap bwè kap nwaye n
(Eg la ak kòk la ap ponpe)*
Eg la deplwaye zèl li alavironnbadè, elegan, kè kontan;
Bèk li ba l anbisyon pou l konkeri latè san remò ni regrè.
Grandizè satisfè ki konn ki bezwen ki fè l pran gran chimen
Pèp la te asepte laperèz, malalèz, makakri kè tounen san koule
E menm malediksyon pou l te ka selebre yon sèl jou libere.
Peyi a te bèl ak koulè wouj pou san ak lespwa,
Ak koulè ble tristès, koulè konsyans lavi.
Peyi a te bèl tou ak ven mil ti lanj gadyen marin
Ki te pot pwoteksyon grann pwisans kontrolè.
Moun ak mòn yo te bèl, bèl te bèl baboukèt!
Prezidan an te tounen kè kontan selebre toupatou,
Se te demand pèp la sou yon rejim sanwont, kokinè
Ki tap dekonstonbre lavi e dechire lalin, bloke lapli,
Fanm ak fanmi vyole, timoun san manje, dlo nan je.
Veye yo! Veye yo! Ann kontinye baleye lakou a!
Vakabon ak makout se nich gèp ak dyondyon,
Yo leve toupatou, nan kazèn koulè jonn krazezo
Kou nan biwo klimatize zotobre eksplwatè.
Yo la tou nan rapò ak data fichye Depatman Deta
E sou yon tèt dola vèt kou yon medsin anmè.
Konpè m vin sèl bèt nan lakou kap chante bèl lomaj
Pou fòs batayon l yo ak bèl ti souri sou lèv li. Happy!
Zèv li tou vin yon lwanj pou l selebre viktwa inivèsèl
Nan yon mond zonbifye k ap chache goute sèl je klere!
Mond moun gounanbouch, moun vant plen ak lespwa.
Moun vivan jwenn grandè yo nan libète total.
Libète ak bèlte, jwisans lavi, lanmò, lanmou
Se sous desten tout moun k ap viv santiman yo
Nan yon teren pyeje, yon tèt-chaje kont-mal-taye,
Oh! Moun yo mande jistis yo fin ase soufwi!
Oh! Mwen pè pou yo pa tronpe w ankò, o gran pèp!
Gran vanyan lejandè ki te fann vant kolon atoufè;
Pèp ki te brile latè menm pou l refize desten bèkèkè,
Ki jodia ap vale yon remèd anmè pou zonbi desale.
Veye yo! Veye yo! siveye vòlè yo nan tamp la!
Sa fè m mal nan kè m e nan kò m pi mal ke oun maladi,
Sa fè mwen vle vomi, sa wonje sansiblite nanm mwen
Lè m pa ka selebre viktwa defèt peyi m bèl jounen sila a.
Jounen retou Titid, jounen krisifiksyon jounen 1804.
Ban n peyi a! Nou mande espas! An n kontinye bale!
Seremoni banbòch yo se lasi nan je depevi byen mennen
Ki maske zo pouri deyè bèlte kadav simityè rekonsilyan
Nan yon chapèl malsite bèl pawòl malandren FMI ak BM
Ap koule nan zòrèy malere dezostobre, zonbi nan mayi
Kap di Ayi Bobo pou wonga zòt malis, majisyen mal gadò!
Pa ban m sannam ka Ozanfè pou chimen lespwa;
Pèp la ap chache lavi avèk rèv li anvi. Vi vivan selebran.
Li pap pran kaka poul pou bè, ni levanjil pou lajan kontan.
Moun yo vle diyite ak respè ak vant plen. Yo vle trankilite.
Yo pa vle bèl jansiv, kakabè, fatra, malafwa pou la fwa!
Kraze zo n se vre men nou pa san santiman;
Madichon kou magouy monnonk lòtbò dlo,
Plis malfetri putchis zenglendo ronronnaj
Nou kenbe la pi rèd, menmsi nou blayi tapi wouj
Pou marin meriken ka vin dodomeya doudouman!
Pèp vanyan pran libète l avèk fòs ponyèt pa l. Je klere.
Li pran l avèk rasin rezistans li li plante ak sakrifis
San koule l asepte pou l konbat laterè laperèz sèvitid!
Fòk nou pa ranplase kout kouto asasen pa lapè simityè;
Nou ka ankò kwè nan yon vi libere, ak solèy ak lanmè!
Menmsi kè m te kontan Kòk la te retounen,
Menmsi m te pataje lajwa pèp ginen lakay,
Mwen pat ka selebre defèt peyi an mwen
Nan yon viktwa Pyrrhus ki gen sant pwazon.
An n bale! An n bale! Chase tout vèmin sou tè a!
Dokiman biwokrat ranplase mechanste ogranjou,
Bèl pawòl ak priyè diskou bon santiman ranplase
Tout zaksyon pou moun vin tounen moun,
Moun kap dechifre mesaj sou tenèb san lojik.
Veye yo! Veye yo! Veyatif piyajè mizè pèp!
Kenbe fèm chè frè m ak chè sè m yo k akwoupi
Nan yon prizon lespri sou yon latè mazakwa;
Kenbe la pa lage! Demen n ap bwè dlo klè, kouwè
Je n ret louvwi, veyatif pou yon konsyans maltrete
Nan yon reyalite pyeje malfektè kou noumenm kreye.
Melodi rekonsilyasyon ant lèt ak sitwon
Nan yon kwelekwekwe banbòch ak kè mare
Sipòte pa monnonk plis benisman lepap
Se sèl konsekrasyon nan lamès bò lakay:
Veye yo! Veye yo! Siveye piyajè vandè mizè pèp!
Moun kap chache nanm yo
Pa kite teyat madigra lòlò je yo,
Yo ret toujou di non kont koze malvire;
Non kont opresyon, dominasyon, okipasyon
Ideyal yo pa de twa fèy gate nan tout forè a!
Moun kap gade lwen ka wè anpil bagay;
Yap toujou rete lib moun kap poze keksyon,
Moun ki ka navige nan lanmè move tan.
Wi nap libere yon jou! Nou pèp lib vwayajè esperans:
Nap reprann gouvènay lawoze. Nap refè lanati danse!
Tontongi, Boston, 15 octobre 1994.
*Powèm sa a te pibliye poupremye fwa nan Haïti-Progrès oktòb 1994 (lisez la version française dans «Poésie en Français»)


text:
Isit Ozetazini, repibliken nan Chanm Sena a bloke yon pwojè-lwa ki te gen pou objektif enpoze yon nouvo taks minimòm sou milyonè yo, yon plan Prezidan Barack Obama ap soutni nan moman 2 pati yo ap fè pwopozisyon sou taks ak ekonomi.
Sena a vote 51 pou e 45 vwa kont pou anpeche pase lwa sa a ki rele “ Lwa Buffett la”. Mezi sa a ta pral tabli yon mwayèn taks minimòm de 30 pousan pou moun k ap fè plis pase yon milyon dola pa ane.
Anpil gwo bacha ameriken peye mwens taks paske leta mete yon ti kal taks sou lajan yo fè nan biznis . Nan yon deklarasyon Prezidan Obama fè soti imedyatman apre vòt la fè konnen , Repibliken yo chwazi pwoteje rediksyon taks an favè yon ti ekip milyonè.
Prezidan Obama dekri pwopozisyonn nan kòm yon kesyon de “bon sans” e li di Etazini pa ka kontinye ap founi rediksyon taks pou moun ki pi rich yo alòske peyi a ap fè fas ak gwo defisi bidjetè.
Repibliken yo di plan Lamezon Blanch la pap ede rezoud pwoblèm ekonomik peyi a , pami yo kreyasyon travay.


text: 1Pòl fikse je l’ sou manm Gran Konsèy yo, li di: Frè m’ yo, depi tout tan mwen toujou viv san repwòch devan Bondye jouk jounen jòdi a. 2Ananyas, granprèt la, bay moun ki toupre Pòl yo lòd pou yo ba l’ yon souflèt. 3Lè sa a Pòl di li: Ou pòtre yon miray blanchi ak lacho! Se Bondye ki va frape ou. Ou chita la pou jije m’ dapre Lalwa Bondye a. Men, se ou menm k’ap dezobeyi Lalwa Bondye a lè ou bay lòd frape m’ lan. 4Moun ki te toupre Pòl yo di li: Apa w’ap joure granprèt Bondye a? 5Pòl reponn: Eskize m’, frè m’. Mwen pa t’ konnen se granprèt msye te ye. Paske, men sa yo di nan Liv la: Piga ou pale chèf pèp ou a mal. 6Pòl konnen te gen sadiseyen yon bò ak farizyen yon lòt bò nan Gran Konsèy la. Se poutèt sa li pran pale byen fò devan yo, li di: Frè m’ yo, se yon farizyen mwen ye, pitit pitit farizyen. Se paske mwen gen espwa mò yo gen pou yo leve vivan ankò ki fè yo rele m’ an jijman devan nou. 7Lè l’ di sa, farizyen yo pran diskite ak sadiseyen yo; asanble a fè de kan. 8(Sadiseyen yo t’ap di moun mouri pa leve, pa gen zanj, pa gen lespri. Farizyen yo, bò pa yo, te kwè nan tou sa.) 9Moun yo t’ap rele pi fò toujou. Kèk dirèktè lalwa, ki te patizan farizyen yo, leve kanpe, yo antre nan yon diskisyon byen cho, yo t’ap di: Nou pa jwenn anyen ki mal nan nonm sa a. Se dwe yon zanj Bondye osinon yon lespri ki pale avè li. 10Diskisyon an te vin sitèlman cho kòmandan an te pè pou yo pa t’ dechèpiye Pòl. Li bay sòlda yo lòd desann nan asanble a, al wete Pòl nan mitan yo, mennen l’ tounen nan kazèn lan. 11Jou lannwit sa a, Pòl wè Seyè a ki di li: Kouraj! Menm jan ou kanpe bay verite a pou mwen isit la lavil Jerizalèm, se konsa tou ou gen pou ou al kanpe bay verite a pou mwen lavil Wòm. 12Nan denmen maten, jwif yo fè yon konplo. Yo sèmante sou tèt yo yo p’ap mete anyen nan bouch yo toutotan yo pa touye Pòl. 13Te gen karant moun pou pi piti nan konplo a. 14Y’ al jwenn chèf prèt yo ak chèf fanmi yo, yo di yo: Nou sèmante sou tèt nou, nou p’ap manje anyen toutotan nou pa touye Pòl. 15Koulye a, nou menm ansanm ak tout Gran Konsèy la, mande kòmandan an pou l’ mennen Pòl ban nou, tankou si nou ta renmen egzaminen ka li a pi byen. Nou menm, bò pa nou, nou tou pare pou n’ touye l’ anvan l’ gen tan rive isit. 16Men, pitit gason sè Pòl la pran nouvèl konplo a. li al nan kazèn lan, li antre, li avèti Pòl. 17Pòl rele yonn nan ofisye yo, li di li: Mennen jenn gason sa a bò kot kòmandan an: li gen kichòy pou l’ di li. 18Ofisye a pran jenn gason an avè l’, li mennen l’ bay kòmandan an, li di: Prizonye yo rele Pòl la rele m’, li mande m’ pou mennen jenn gason sa a ba ou. Li bezwen di ou kichòy. 19Kòmandan an pran men jenn gason an, li mennen l’ sou kote, li mande li: Kisa ou gen pou di mwen? 20Li reponn: Jwif yo ranje yon konplo. Y’ap mande ou mennen Pòl denmen devan Gran Konsèy la. Y’ap di ou yo ta renmen egzaminen ka msye pi byen. 21Pa koute yo. Gen karant moun pou pi piti ki pare pou yo pran li. Yo sèmante sou lavi yo, yo p’ap mete anyen nan bouch yo toutotan yo pa touye li. Koulye a yo fin pare nèt, se respons ou ase y’ap tann. 22Kòmandan an di l’ konsa: Pa kite pesonn konnen ou te vin di m’ sa. Epi li voye jenn gason an al fè wout li. 23Apre sa, kòmandan an rele de nan ofisye l’ yo, li di yo: Sanble desan (200) sòlda, swasanndis kavalye ak desan (200) zòm ame ak pikèt. Se pou nou tout pare pou n’ pati pou Sezare aswè a, vè nevè. 24Pare yon chwal pou Pòl tou. Mennen l’ ale bay gouvènè Feliks an byen, san okenn danje, san okenn malè. 25Epi li ekri lèt sa a: 26Klòd Lizyas voye bonjou ak tout respe l’ pou chèf li, gouvènè Feliks. 27Jwif yo te mete men sou nonm sa a, yo tapral touye l’ lè m’ vin konnen se yon sitwayen women li ye. Lè sa a, mwen rive avèk sòlda m’ yo, mwen delivre li. 28Mwen mennen l’ devan Gran Konsèy jwif yo, paske mwen te vle konnen kisa jwif yo t’ap di sou li konsa. 29Mwen wè li pa t’ fè anyen ki pou ta fè yo touye l’ ni pou yo mete l’ nan prizon. Yo t’ap akize l’ dèske li fè yon bann bagay ki gen rapò ak Lalwa yo a. 30Lè m’ vin konnen jwif yo t’ap fè konplo pou touye l’, mwen pran desizyon voye l’ ba ou. Epi mwen mande moun ki t’ap akize l’ yo pou yo vin pote plent pou li devan ou. 31Sòlda yo fè tou sa Lizyas te ba yo lòd fè: yo pran Pòl, yo mennen li jouk Antipatris lannwit la menm. 32Nan denmen, sòlda ki t’ap mache apye yo tounen nan kazèn lan, yo kite kavalye yo fè rès vwayaj la avèk Pòl. 33Rive yo rive Sezare, kavalye yo renmèt gouvènè a lèt la, epi yo renmèt Pòl nan men li. 34Gouvènè a li lèt la, li mande Pòl moun ki pwovens li ye. Lè l’ vin konnen se moun Silisi li ye, li di li: 35Lè moun k’ap akize ou yo va vini, m’a tande sa ou gen pou di. Epi li bay lòd pou yo mete Pòl sou bon gad nan gwo palè Ewòd la.


text: 1Premye moun ki siyen dokiman sele a se te gouvènè Neemi, pitit gason Akalya a. Apre li, Sidkiya vin siyen. 2Men non pret ki te siyen dokiman an: Seraja, Azarya, Jiremeja, 3Pachou, Amarya, Malkija, 4Atouch, Chebanya, Malouk, 5Arim, Meremòt, Obadya, 6Danyèl, Gineton, Bawouk, 7Mechoulam, Abija, Mijamen, 8Maazya, Bilgayi ak Chemaja. 9Apre yo vin moun Levi yo: Jozye, pitit gason Azanya, Bennwi, moun fanmi Enadad la, Kadmyèl, 10ak lòt moun Levi parèy yo: Chekanya, Odija, Kelita, Pelaja, Anan, 11Miche, Reyòb, Achabya, 12Zakou, Cherebya, Chebanya, 13Odija, Bani ak Kenani. 14Apre yo se te chèf pèp la: Pareòch, Pakat Moab, Elam, Zatou, Bani, 15Bouni, Azgad, Bebayi, 16Adonija, Bigvayi, Adin, 17Atè, Ezekyas. Azou, 18Odija, Achoum, Betsayi, 19Arif, Anatòt, Nebayi, 20Magpyach, Mechoulam, Ezi, 21Michezabèl, Tsadòk, Yadwa, 22Pelatya, Anan, Anaja, 23Oze, Ananya, Achoub, 24Alochèch, Pilba, Chobèk, 25Reyoum, Achabna, Maseja, 26Akija, Ranan, Anan, 27Malouk, Arim ak Bana. 28Nou menm, moun pèp Izrayèl la, prèt yo, ak moun Levi yo, gad pòtay tanp yo, mizisyen tanp yo, travayè tanp yo, ak tout lòt moun yo ki te wete kò yo nan mitan moun lòt nasyon k’ap viv nan peyi a pou nou ka fè sa lalwa Bondye a mande nou an, ansanm ak madanm nou yo, pitit gason ak pitit fi nou yo ki gen laj konprann, 29nou mete tèt nou ansanm ak frè nou yo ki chèf nan mitan nou, nou fè sèman pou nenpòt bagay rive nou si nou pa kenbe pwomès n’ap fè la a. Nou pran angajman n’ap mache dapre lalwa Bondye te bay Moyiz, sèvitè l’ la, pou nou. Nou pran angajman n’ap obeyi tou sa Seyè a, Bondye nou an, kòmande nou pou nou swiv ansanm ak tout regleman ak tout lòd li ban nou yo. 30Nou pran angajman espesyalman pou nou pa marye pitit fi nou ak lòt moun k’ap viv nan peyi a, epi pou nou pa chwazi pitit fi moun sa yo pou marye ak pitit gason nou yo. 31Si moun sa yo pote machandiz osinon nenpòt pwovizyon vin vann nou jou repo a, nou p’ap achte anyen nan men yo jou sa a. Se menm bagay la tou si se yon jou fèt pou Seyè a. Chak sètan, n’a kite jaden nou yo poze, epi tout moun ki dwe nou, n’a kite dèt la pou yo. 32Men lòt obligasyon nou bay tèt nou ankò: Chak lanne, chak moun ap bay yon demi ka ons ajan pou depans y’ap fè pou sèvis Bondye nou an nan tanp lan. 33N’a bay tou pen pou yo mete apa pou Bondye yo, ofrann grenn pou chak jou yo, bèt pou yo boule chak jou pou Bondye yo, ofrann pou jou repo yo, pou fèt lalin nouvèl yo, ak pou lòt gwo fèt yo, manje pou yo mete apa pou Bondye yo, ofrann pou wete peche moun pèp Izrayèl yo, ak tout lòt bagay yo ka bezwen pou fè sèvis nan tanp Bondye nou an. 34Nou menm, prèt yo, moun Levi yo ak rès pèp la, men ki jan pou nou regle keksyon livrezon bwa pou tanp lan: Chak lanne y’a tire osò pou konnen kilè chak fanmi, yonn apre lòt, va pote bwa y’a bezwen pou boule sou lotèl Seyè a, Bondye nou an, jan sa ekri nan lalwa Bondye a. 35Nou deside tou chak lanne, n’a pote nan tanp lan pou n’ ofri bay Seyè a premye grenn nou rekòlte nan jaden nou ak premye fwi ki mi sou tout pyebwa nou yo. 36Jan sa ekri nan lalwa Bondye a, n’a pote bay prèt yo k’ap sèvi nan tanp Bondye nou an premye pitit gason nou yo lè yo fèt pou yo ka mete yo apa pou Bondye. Konsa tou, n’a pote ba yo premye ti towo manman bèf nou yo va fè ak premye ti belye manman mouton nou yo va fè ak premye ti bouk manman kabrit nou yo va fè paske se pou prèt yo yo ye. 37Konsa tou, n’a pote bay prèt yo kote y’ap viv nan tanp lan pen n’a fè ak premye grenn n’a rekòlte chak lanne yo, ansanm ak lòt ofrann fwi pyebwa nou yo va donnen, diven ki fenk fèt ak lwil oliv fre. N’a pote ladim tout rekòt n’a fè nan jaden nou bay moun Levi yo. Se yo menm ki va mache nan tout ti bouk nou yo pou ranmase ladim kote yo fè jaden. 38Yonn nan pret yo, ki soti nan branch fanmi Arawon an, va toujou ale avèk moun Levi yo lè yo pral ranmase ladim lan. Lèfini, moun Levi yo va pote mete nan depo pwovizyon tanp lan yon dizyèm nan tout ladim y’a ranmase a pou sèvis Tanp lan. 39Se nan chanm depo tanp lan moun pèp Izrayèl yo ak moun Levi yo va pote tout grenn, tout diven ak tout lwil yo fèt pou bay la. Se la tou y’a mete tout veso ak tout lòt bagay ki pou sèvi nan tanp lan. Epitou, prèt desèvis yo, gad pòtay tanp yo ak mizisyen tanp yo va gen kote pou yo rete la tou. Se konsa nou pran angajman nou p’ap janm neglije kay Bondye nou an ankò!


text: 1Chak fwa mwen fè lide geri moun Izrayèl yo, sa ki parèt devan je mwen se move ajisman pitit Efrayim yo, se mechanste moun Samari yo. Yonn ap bay lòt manti, se kase kay moun pou vòlò. Nan lari, yo fè bann pou yo piye moun. 2Men, yo pa janm mete nan tèt yo m’ap toujou chonje tou sa yo fè. Men, yo kanpe nan mitan tout mechanste yo la devan je mwen. 3Nan mechanste yo, y’ap fè fèt pou wa a. Y’ap woule chèf yo, antan y’ap fè konplo. 4Se yon bann trèt yo ye. Yo pa kenbe pawòl yo. Yo tankou yon fou yo fin chofe byen chofe. Boulanje a fè yo sispann chofe fou a, l’ap tann pat li fin bat la leve anvan li anfounen l’. 5Konsa, jou y’ap fè fèt pou wa a, chèf yo malad anba diven, wa a menm bay lanmen ak ipokrit yo. 6Wi, lè y’ap fè konplo se tankou yon fou k’ap chofe. Tout lannwit, chalè a ap moute. Sa yo gen sou kè yo a ap kouve. Nan maten, bagay la pete tankou flanm dife. 7Yo gen yon chalè k’ap soti sou yo, cho tankou yon fou byen chofe. Yo devore moun k’ap gouvènen yo. Wa yo tonbe yonn apre lòt. Pa gen yon moun ki rele m’ mande sekou. 8Moun Efrayim yo pa pi bon pase yon pen ki kwit yon sèl bò. Yo pèdi valè yo. Moun Efrayim yo melanje ak moun lòt nasyon ki toupatou bò kote yo. 9Moun lòt nasyon yo fin souse tout fòs yo. Yo menm yo pa konn sa. Yo gen tan fini, yo prèt pou mouri tankou vye granmoun cheve blan, yo pa menm wè sa. 10Se awogans moun Izrayèl yo k’ap fè yo kondannen yo. Men, malgre tou sa ki rive yo, yo pa tounen vin jwenn mwen, mwen menm Seyè a, Bondye yo a. Yo pa chache kote m’ ye. 11Moun Efrayim yo fin egare, yo tankou pijon ki pèdi bann yo, yo pa konn sa y’ap fè. Yon lè, se Lejip yo rele vin ede yo. Yon lòt lè, yo kouri al jwenn moun peyi Lasiri yo. 12Men, antan yo prale konsa, mwen pare yon pèlen pou yo, mwen pran yo tankou zwazo k’ap vole nan syèl. M’ap pini yo pou mechanste yo fè yo. 13Madichon pou yo! Yo kouri vire do ban mwen. Y’ap fini nèt. Yo pa kenbe pawòl yo ak mwen. Yo leve dèyè mwen. Mwen te vle sove yo, men y’ap fè manti sou mwen. 14Lè yo kouche sou kabann yo ap plenn, yo pa lapriyè m’ ak tout kè yo. Lè yo bezwen farin ak diven, y’ap kòche kò yo ak kouto tankou moun lòt nasyon yo, yo trayi m’. 15Atout se mwen menm ki te mennen yo, ki te ba yo fòs, yo fè konplo sou mwen. 16Yo vire do ban mwen pou y’ al dèyè lòt bondye. Yo tankou yon banza ki pa ka sèvi ankò. Chèf yo ap pale ak twòp awogans. Se poutèt sa, yo pral mouri nan lagè. Lè sa a, moun peyi Lejip yo pral pase yo nan kont rizib yo.


text: 1Nou menm moun tout nasyon yo, pwoche pou n’ koute! Tout pèp sou latè, louvri zòrèy nou! Se pou tout moun ansanm ak tout bagay ki sou latè yo koute! 2Seyè a fache sou tout nasyon yo nèt, ansanm ak lame sòlda yo. Li kondannen yo tout pou yo mouri, pou yo touye yo tankou bèt y’ap ofri pou touye pou li. 3Yo p’ap antere kadav moun mouri yo. Y’ap kite yo pouri santi. Tout mòn yo pral wouj ak san. 4Tou sa ki nan syèl la, solèy, lalin ak zetwal yo, pral disparèt. Yo pral woule syèl la tankou yon woulo papye pote ale. Tou sa ki nan syèl la pral tonbe tankou fèy pye rezen ak fèy pye fig frans lè y’ap jete fèy. 5Nan syèl la, nepe Seyè a mande san. Men l’ap desann sou peyi Edon an pou l’ pini moun mwen menm, Seyè a, mwen te kondannen pou mouri. 6Nepe Seyè a pral benyen ak san yo tankou san mouton ak san bouk yo touye pou li. Li pral kouvri ak grès tankou grès wonyon belye yo touye pou li. Yo pral fè yon ofrann bèt pou Seyè a lavil Bozra. Yo pral fè yon gwo masak nan peyi Edon. 7Moun pral mouri tankou gwo towo bèf mawon ak jenn ti towo. Tè a pral plen san, li pral kouvri ak grès. 8Paske, se jou Seyè a pral pran revanj li sou lènmi peyi Siyon yo. Se jou li pral fè yo peye sa yo te fè a, pou l’ ka delivre moun Siyon yo. 9Tout dlo larivyè nan peyi Edon pral tounen goudwon. Pousyè tè a ap tounen souf. Tout peyi a pral boule tankou goudwon. 10L’ap boule lajounen kou lannwit. Lafimen pral soti ladan l’ tout tan san rete. Tè a ap tounen savann pou tout tan tout tan. Moun p’ap janm pase la ankò. 11Se la koukou ak frize pral fè nich yo. Se la kaou ak malfini pral rete. Seyè a pral fè l’ tounen yon dezè san anyen ladan li. 12P’ap gen grannèg pou chwazi wa ankò pou gouvènen peyi a, tout chèf yo ap disparèt. 13Pikan pral pouse nan tout palè l’ yo, kwòkachen ak chadwon pral pouse nan tout fò yo. Se la chen mawon pral rete. Se la otrich pral fè nich yo. 14Bèt k’ap viv nan dezè yo pral kontre ak chen mawon. Mal yo, yonn pral rele lòt. Se la lagrandyab la pral rete. Se la l’a jwenn yon kote pou l’ poze kò l’. 15Se la koulèv pral fè nich yo, se la y’ap ponn. Se la y’ap kouve ze yo, se la y’ap okipe pitit yo. Se la malfini karanklou yo pral sanble. 16Ale gade nan liv Bondye a. Li sa ki ladan l’. Pa manke yon sèl nan tout bèt li kreye yo. Yo yonn pa pèdi parèy yo. Se Seyè a menm ki bay lòd sa a. Se lespri li k’ap mete yo ansanm yonn ak lòt. 17Se li menm menm ki pral separe tè a ba yo chak pòsyon pa yo. Y’ap rete nan peyi a pou tout tan. Peyi a va rele yo pa yo jouk sa kaba.


text: 1Pitit mwen, pa janm bliye sa mwen moutre ou yo. Kenbe tou sa mwen di ou fè yo nan kè ou. 2Se yo k’ap fè ou viv lontan. Se yo k’ap fè ou viv ak kè poze. 3Se pou ou toujou viv byen ak tout moun. Se pou ou toujou gen yon sèl pawòl. Mete pawòl mwen yo nan kou ou tankou yon kolye, kenbe yo nan kè ou pou ou pa janm bliye yo. 4Si ou fè sa, Bondye va kontan avè ou, lèzòm va nonmen non ou an byen. 5Mete tout konfyans ou nan Seyè a. Pa gade sou sa ou konnen. 6Toujou chonje Seyè a nan tou sa w’ap fè. Li menm, l’a moutre ou chemen pou ou pran. 7Pa mete nan tèt ou ou gen plis konprann pase sa. Gen krentif pou Seyè a, refize fè sa ki mal. 8Lè ou fè sa, se va tankou yon bon medikaman: W’a toujou gaya, ou p’ap janm soufri doulè. 9Fè wè jan ou gen respè pou Seyè a: ba li nan tou sa ou genyen, ofri l’ premye donn ou rekòlte nan jaden ou. 10Lè ou fè sa, galata ou ap toujou chaje danre. Barik diven ou yo ap plen ra bouch. 11Pitit mwen, lè Seyè a ap pini ou, pa betize ak sa. Lè l’ap korije ou, pa dekouraje. 12Paske Seyè a korije moun li renmen, menm jan yon papa korije pitit li renmen anpil la. 13Ala bon sa bon pou moun ki gen konesans, pou moun ki rive gen bon konprann! 14Benefis l’ap rapòte pi bon pase sa lajan bay. Avantaj l’ap bay gen plis valè pase lò. 15Sajès pi bon pase boul lò. Nanpwen anyen moun ta renmen genyen ki ka parèt devan li. 16Yon bò, bon konprann ap fè moun viv lontan. Yon lòt bò, l’ap bay richès, l’ap fè moun respekte ou. 17L’ap fè moun viv ak kè kontan. L’ap fè ou reyisi nan tou sa w’ap fè. 18Moun ki gen bon konprann jwenn lavi. Sa bon nèt pou moun ki gen bon konprann! 19Avèk bon konprann li, Bondye kreye latè. Avèk entèlijans li, li mete syèl la nan plas li. 20Avèk konesans li, li fè larivyè yo koule. Li fè nwaj yo bay lapli sou latè. 21Pitit mwen, kenbe pye konesans ou, pa pèdi konprann ou. Pa janm kite anyen fè ou bliye yo. 22Y’ap ba ou lavi, y’ap fè lavi ou bèl tankou yon kolye ki pase nan kou ou. 23W’a fè chemen ou nan lavi san ou pa pè anyen. Ou p’ap janm bite sou anyen. 24Lè ou pral kouche, ou p’ap pè anyen. Lè w’a fin lonje kò ou, w’a dòmi nèt ale. 25Ou p’ap bezwen pè: malè p’ap rete konsa pou l’ tonbe sou tèt ou. Ni tou, sa ki rive mechan yo p’ap rive ou. 26Paske se Seyè a ki tout espwa ou. Li p’ap kite ou pran nan pèlen. 27Pa refize fè byen pou moun ki nan nesesite, chak fwa ou santi ou ka fè sa. 28Si ou gen lajan sou ou, ou pa ka di frè parèy ou: Ale non! Tounen denmen. M’a ba ou kichòy! 29Moun k’ap viv ansanm avè ou, ki mete konfyans yo nan ou, pa manniganse anyen ki pou fè yo mal. 30Pa fè kabouyay san rezon ak yon moun san li pa janm fè ou anyen ki mal. 31Pa anvye sò mechan yo. Pa mete nan tèt ou pou ou fè tankou yo. 32Paske Seyè a pa vle wè moun ki deprave. Men, li mete moun ki mache dwat yo nan tout sekrè l’ yo. 33Madichon Bondye chita lakay mechan yo. Men, benediksyon l’ ap kouvri kay moun ki mache dwat yo. 34Moun k’ap pase moun nan betiz, Bondye ap pase yo nan betiz tou. Men, moun ki fè byen, l’ap moutre yo jan li renmen yo. 35Y’a fè lwanj moun ki gen bon konprann yo, men moun fou yo, se wont y’a wont.


text: 1Chèf fanmi Levi yo vin jwenn Eleaza, prèt la, Jozye, pitit gason Noun lan, ak chèf tout lòt branch fanmi pèp Izrayèl la. 2Lè sa a, tout moun sa yo te reyini lavil Silo, nan peyi Kanaran. Chèf fanmi Levi yo di yo: -Seyè a te pale ak Moyiz pou nou. Li te bay lòd pou yo te ban nou lavil pou nou rete ak savann pou bèt nou yo jwenn manje. 3Se konsa, moun pèp Izrayèl yo chwazi kèk lavil ak tout savann pou bèt nan pwòp pòsyon tè pa yo, yo bay moun branch fanmi Levi yo, jan Seyè a te bay lòd la. 4Yo tire osò. Premye moun ki jwenn pa yo se te moun fanmi Keyat yo. Yo pran trèz lavil nan pòsyon tè ki pou moun branch fanmi Jida, branch fanmi Simeyon ak branch fanmi Benjamen yo, yo bay moun Keyat yo. Moun sa yo se ras fanmi Arawon, prèt la, yo ye. 5Apre sa, yo pran dis lavil nan pòsyon tè ki pou branch fanmi Efrayim, branch fanmi Dann ansanm ak mwatye branch fanmi Manase yo, yo separe bay lòt pitit Keyat yo, chak fanmi pa yo apa. 6Lèfini, yo pran trèz lavil nan pòsyon tè ki pou branch fanmi Isaka, branch fanmi Asè, branch fanmi Neftali ak lòt mwatye branch fanmi Manase a nan peyi Bazan, yo separe bay pitit Gèchon yo, chak fanmi pa yo apa. 7Yo pran douz lavil nan pòsyon tè ki pou branch fanmi Woubenn, branch fanmi Gad ak branch fanmi Zabilon yo, yo separe bay pitit Merari yo, chak fanmi pa yo apa. 8Se konsa moun pèp Izrayèl yo te tire osò pou Seyè a te ka fè yo konnen ki lavil ak tout savann pou yo bay moun Levi yo, jan Seyè a te bay Moyiz lòd pou yo fè a. 9Men non lavil moun branch fanmi Jida ak branch fanmi Simeyon yo te bay nan pòsyon tè pa yo. 10Lavil sa yo te soti pou moun fanmi Keyat, pitit gason Arawon, nan branch fanmi Levi a. Premye gwoup lavil la te vin pou yo. 11Yo te ba yo lavil Kiriyat aba, ki rele koulye a Ebwon, yon lavil ki te nan mòn peyi Jida yo, ansanm ak tout savann pou mouton yo. Se lavil sa a ki te kapital peyi moun Anak yo. 12Men, yo pran tout jaden ki te andeyò lavil la ak tout ti bouk ki te sou lòd li yo, yo bay Kalèb, pitit gason Jefoune a, pou rele l’ pa l’. 13Men lavil yo te bay moun fanmi Arawon, prèt la: lavil Ebwon, kote moun ki touye moun ka kouri al chache pwoteksyon, ansanm ak tout savann pou bèt li yo, 14lavil Jati, lavil Echtemoa, 15lavil Olòn, lavil Debi, 16lavil Ayin, lavil Jouta, lavil Bèt-Chemèch, ansanm ak tout savann pou bèt yo: Sa te fè nèf lavil yo te pran sou de branch fanmi sa yo. 17Nan pòsyon tè pou branch fanmi Benjamen an, yo te bay lavil Gabawon, lavil Geba ansanm ak tout savann pou bèt yo, 18lavil Anatòt, lavil Almon ansanm ak tout savann pou bèt yo. Sa te fè kat lavil. 19Antou yo te pran trèz lavil ak tout savann pou bèt yo bay prèt yo, moun fanmi Arawon yo. 20Lòt moun ki te rete nan fanmi Keyat la, moun Levi ki pa t’ ankò jwenn anyen yo, resevwa lavil ki te nan pòsyon tè yo te bay moun branch fanmi Efrayim yo. 21Yo te ba yo yon lavil nan mòn peyi Efrayim, lavil Sichèm kote moun ki touye moun ka kouri al chache pwoteksyon, ansanm ak tout savann pou bèt yo. Yo te ba yo tou lavil Gezè, 22lavil Kibsayim, lavil Bètowon ansanm ak tout savann pou bèt yo. Sa te fè kat lavil sou tè moun branch fanmi Efrayim yo. 23Nan pòsyon tè moun branch fanmi Dann yo, yo ba yo kat lavil: lavil Elteke, lavil Gibeton, 24lavil Ajalon, lavil Gat-Rimon, ansanm ak tout savann pou bèt yo. 25Nan pòsyon tè pou mwatye branch fanmi Manase a, yo ba yo de lavil: lavil Tanak ak lavil Gat-Rimon ansanm ak tout savann pou bèt yo. 26Antou yo te bay rès moun nan fanmi Keyat la dis lavil ak tout savann pou bèt yo. 27Pou moun Levi nan branch fanmi Gèchon yo, yo pran de lavil sou tè ki pou mwatye branch fanmi Manase a, yo ba yo. Se te lavil Golan nan peyi Bazan, yonn nan lavil kote moun ki touye moun ka kouri al chache pwoteksyon, ak lavil Bestra ansanm ak tout savann pou bèt yo. 28Yo ba yo kat lavil yo te pran sou tè ki pou branch fanmi Isaka a. Se te lavil Kichyon, lavil Dabera, 29lavil Jamout, lavil Angannim ansanm ak tout savann pou bèt yo. 30Yo pran kat lavil nan pòsyon tè ki pou branch fanmi Asè a ba yo. Se te lavil Micheyal, lavil Abdon, 31lavil Elkat, lavil Reyòb ansanm ak tout savann pou bèt yo. 32Yo pran twa lavil nan pòsyon tè ki pou branch fanmi Nèftali a ba yo tou. Se te lavil Kadès nan peyi Galile, yonn nan lavil kote moun ki touye moun ka kouri al chache pwoteksyon, lavil Amot-Dò, lavil Katan ansanm ak tout savann pou bèt yo. 33Sa te fè antou trèz lavil ansanm ak tout savann pou bèt yo te bay moun fanmi Gèchon yo. 34Pou rès moun Levi ki nan branch fanmi Merari a, yo pran kat lavil nan pòsyon tè ki pou branch fanmi Zabilon an ba yo. Se te lavil Jokneyam, lavil Kata, 35lavil Dimna, lavil Nalal ansanm ak tout savann pou bèt yo. 36Apre sa, yo pran kat lavil nan pòsyon tè lòt bò larivyè Jouden ki pou moun branch fanmi Woubenn lan ba yo. Se te lavil Bezè, yonn nan lavil kote moun ki touye moun ka kouri al chache pwoteksyon nan dezè sou platon an, lavil Jatsa, 37lavil Kedemòt, lavil Mefat ansanm ak tout savann pou bèt yo. 38Yo ba yo kat lòt lavil nan pòsyon tè ki pou branch fanmi Gad la. Se te lavil Ramòt-Galarad, yonn nan lavil kote moun ki touye moun ka kouri al chache pwoteksyon, lavil Manayim, 39lavil Esbon, lavil Jazè ansanm ak tout savann pou bèt yo. 40Antou sa te fè douz lavil ki te vin pou rès moun Levi yo, pou moun fanmi Merari yo separe bay chak fanmi pa yo apa. 41Se konsa, yo te pran karantwit lavil ansanm ak tout savann pou bèt nan mitan tè ki te pou moun Izrayèl yo, yo bay moun Levi yo. 42Chak lavil sa yo te mache ak tout savann pou bèt yo. 43Se konsa, Seyè a te bay pèp Izrayèl la peyi li te pwomèt li t’ap bay zansèt yo a. Yo pran tout peyi a pou yo, yo rete ladan l’. 44Seyè a te fè yo gen lapè sou tout fwontyè yo, jan li te pwomèt zansèt yo. Ankenn lènmi pa t’ resi kenbe tèt ak yo. Seyè a te lage tout lènmi yo nan men yo. 45Seyè a te kenbe dènye pwomès li te fè pèp Izrayèl la. Tout bagay te pase jan l’ te pwomèt la.


text: 1Bondye pran pale, li di: 2-Se mwen menm, Seyè a, Bondye nou an, ki te fè nou soti nan peyi Lejip kote nou te esklav la. 3Piga nou gen lòt bondye pase mwen menm sèlman. 4Piga nou janm fè ankenn estati ni ankenn pòtre ki sanble bagay ki anwo nan syèl la, osinon bagay ki sou latè ou ankò nan dlo anba tè a. 5Piga nou adore yo, ni piga nou sèvi yo. Paske mwen menm, Seyè a, Bondye nou an, mwen se yon Bondye ki fè jalouzi. Lè yon moun rayi m’, mwen fè pitit li, pitit pitit li ak pitit pitit pitit li yo peye sa. 6Men, lè yon moun renmen m’, lè li fè sa m’ mande l’ fè, m’ap moutre l’ jan mwen renmen l’ tou ansanm ak tout pitit pitit li yo pandan mil jenerasyon. 7Piga nou sèvi mal ak non Seyè a, Bondye nou an, paske Seyè a p’ap manke pa pini moun ki sèvi mal avèk non li. 8Toujou chonje jou repo a pou nou mete l’ apa pou mwen. 9N’a travay sis jou. Lè sa yo n’a fè tou sa nou gen pou fè. 10Men, setyèm jou a, se jou repo pou nou mete apa pou Seyè a, Bondye nou an. Jou sa a, nou p’ap fè ankenn travay, ni nou menm, ni pitit gason nou, ni pitit fi nou, ni moun k’ap travay lakay nou, ni bèt nou yo, ni etranje ki lakay nou. 11Paske, Seyè a te pran sis jou pou l’ fè syèl la, latè a ak lanmè a ansanm ak tou sa ki ladan yo. Apre sa, sou setyèm jou a, li pran repo. Se poutèt sa, Seyè a beni jou repo a, li mete l’ apa pou li. 12Respekte manman nou ak papa nou pou nou ka viv lontan nan peyi Seyè a, Bondye nou an, ban nou an. 13Piga nou touye moun. 14Piga nou fè adiltè. 15Piga nou pran sa ki pa pou nou. 16Piga nou bay manti sou frè parèy nou. 17Piga nou pote lanvi sou sa ki pa pou nou: ni sou kay frè parèy nou, ni sou madanm li, ni sou moun k’ap sèvi lakay li, ni sou bèf li, ni sou bourik li, ni sou ankenn lòt bagay ki pou frè parèy nou. 18Lè pèp la tande bri loraj la ak son twonpèt la, lè yo wè kout zèklè sou kout zèklè, ak mòn lan ki t’ap pouse lafimen, yo tranble sitèlman yo te pè. Yo ret kanpe byen lwen. 19Yo di Moyiz konsa: -Pito se ou menm ki pale ak nou, n’a koute sa w’ap di. Men, si se Bondye ki pou pale avèk nou, n’a mouri. 20Moyiz di pèp la: -Nou pa bezwen pè. Bondye vini pou wè kote nou ye avèk li. Li vle pou nou toujou gen krentif pou li, pou nou pa lage kò nou nan fè peche. 21Men pèp la rete kanpe byen lwen. Sèl Moyiz te pwoche kote nwaj nwa a kote Bondye te ye a. 22Seyè a di Moyiz: -Men sa pou ou di moun pèp Izrayèl yo: Nou wè ki jan mwen ret nan syèl la pou m’ pale ak nou. 23Piga n al fè lòt bondye an ajan osinon an lò pou nou sèvi yo ansanm avè m’. 24N’a bati yon lòtèl an tè pou mwen. Se sou li n’a ofri bèt n’a touye pou boule nèt yo ak bèt n’a touye pou di mèsi. Se sou li n’a ofri mouton ak bèf nou yo. Chak kote m’a di nou pou nou fè sèvis pou mwen, m’a vin jwenn nou la, m’a beni nou. 25Si nou fe yon lòtèl ak ròch pou mwen, pa travay ròch n’a pran pou fè l’ la. Paske lè ou travay yon ròch ak sizo, li pa ka sèvi pou mwen ankò. 26Piga nou sèvi ak macheskalye pou nou moute sou lòtèl mwen pou moun pa wè anba rad nou.


text: 1Apre sa, yo ban m’ yon baton wozo ki sèvi pou pran mezi. Yo di mwen konsa: Leve. Ale pran mezi kay Bondye a ansanm ak lotèl la. Konte konbe moun k’ap adore nan tanp lan. 2Men, pa okipe gwo lakou ki dèyè tanp lan, pa mezire li. Paske se pou etranje yo li ye, yo menm ki gen pou foule lavil Bondye a anba pie yo pandan karannde mwa. 3M’ap voye de temwen m’ yo ak rad sak sou yo, pou yo fè konnen mesaj Bondye a pandan mil desanswasant (1.260) jou. 4De temwen yo se de pie oliv ak de lanp ki kanpe la devan Mèt tout latè a. 5Si yon moun chache fè yo mal, dife ap soti nan bouch yo, l’ap detwi tout lènmi yo. Se konsa moun k’ap chache fè yo mal gen pou mouri. 6Yo gen pouvwa fèmen sièl la pou okenn lapli pa tonbe lè y’ap fè konnen mesaj Bondye a. Yo gen pouvwa tou pou yo fè dlo tounen san. Yo gen pouvwa pou yo fè tout kalite kalamite tonbe sou latè, kantite fwa y’a vle li. 7Lè y’a fin di sa yo gen pou di a, bèt ki soti nan gwo twou san fon an va mare batay ak yo. La kraze yo, la touye yo. 8Kadav yo va rete nan mitan lari gwo lavil la, kote yo te kloure Seyè a sou kwa a. Lè sa a, y’a chanje non lavil la. Y’a rele l’ Sodòm osinon Lejip. 9Moun tout kalite ras ki soti nan tout peyi ak nan tout nasyon ki pale tout lang, va rete la ap gade kadav yo pandan twa jou ak yon demi (1/2) jounen. Yo p’ap kite moun antere yo. 10Tout moun ki rete sou latè pral kontan lè y’a tande de mesie yo mouri. Y’a fè fèt, y’a voye kado yonn bay lòt, paske se pa ti toumante de pwofèt sa yo pa t’ toumante moun ki rete sou latè. 11Nan mitan katriyèm jou a, Bondye te soufle sou yo pou l’ ba yo lavi. Souf Bondye a antre nan yo: yo leve vivan ankò. Tout moun ki te wè yo te pè anpil. 12Lè sa a, de pwofèt yo tande yon vwa soti nan sièl la ki t’ap pale byen fò ak yo, li t’ap di yo: Moute bò isit. Yo moute nan sièl la sou yon nwaj devan tout lènmi ki t’ap gade yo. 13Menm lè a, yon gwo tranblemanntè fèt. Yon kay sou chak dis kay nan lavil la tonbe kraze. Sètmil (7.000) moun mouri nan tranblemanntè sa a. Lòt moun yo menm te pè anpil, yo t’ap fè lwanj Bondye ki nan sièl la. 14Konsa, dezyèm malè a te pase! Men, atansyon, twazièm lan pral vini talè konsa. 15Apre sa, setièm zanj lan kònen klewon l’ lan. Mwen tande vwa yon bann moun ki t’ap pale byen fò nan sièl la. Yo t’ap di: Pouvwa pou gouvènen sou latè a, koulye a se nan men Mèt nou an ak nan men Kris li a sa ye. L’ap gouvènen pou tout tan. 16Vennkat granmoun yo ki te chita sou fòtèy yo devan Bondye tonbe atè, fwon yo touche tè, yo adore Bondye. 17Yo t’ap di: O Mèt, Bondye ki gen tout pouvwa, ou menm ki la epi ki te toujou la, n’ap di ou mèsi dèske ou sèvi ak gwo pouvwa ou la, pou ou pran gouvènman an nan men ou. 18Nasyon yo te move anpil, paske lè a rive, ou pral fè wè kòlè ou. Tout moun mouri yo pral pase anba jijman. Lè a rive, ou pral bay pwofèt yo, sèvitè ou yo, rekonpans yo, ansanm ak tout moun ki pou ou yo epi ki gen krentif pou ou, piti kou gran. Wi, lè a rive pou ou detwi moun k’ap detwi latè a! 19Lè sa a, pòt tanp Bondye nan sièl la louvri byen gran. Yo te ka wè bwat ki te gen kontra Bondye a anndan tanp lan. Zèklè pran klere, kout loraj pran gwonde, moun tande tout kalite bri. Tè a tranble, lagrèl t’ap tonbe an kantite.


text: 1Men pawòl ki te nan kontra Seyè a te bay Moyiz lòd pase ak moun pèp Izrayèl yo, lè yo te nan peyi Moab la. Kontra sa a te vin mete sou kontra li te deja fè ak yo sou Mòn Orèb la. 2Moyiz fè rele tout pèp Izrayèl la, li di yo konsa: -Nou wè ak je nou tou sa Seyè a te fè wa peyi Lejip la, moun ki t’ap travay ak li yo ak tout peyi a. 3Nou wè ak je nou tout gwo malè li te voye sou yo, tout mirak ak tout mèvèy li te fè. 4Men, jouk koulye a, Seyè a poko louvri lespri nou ase pou nou konprann byen konprann tou sa nou wè ak tou sa nou tande. 5Pandan karantan, mwen pran men nou, mwen moutre nou chemen pou nou swiv nan dezè a. Rad sou nou pa t’ janm chire, sapat nan pye nou pa t’ janm fini. 6Nou pa t’ gen pen pou nou manje, ni diven, ni ankenn bwason pou nou bwè, men Seyè a te ban nou tou sa nou bezwen pou n’ te ka konnen se li menm, Seyè a, ki Bondye nou an. 7Rive nou rive isit la, Siyon, wa Esbon an ak Og, wa Bazan an, soti vin atake nou. Nou bat yo byen bat. 8Nou pran peyi yo a bay moun branch fanmi Woubenn yo, moun branch fanmi Gad yo ansanm ak mwatye nan moun branch fanmi Manase yo pou yo rete. 9N’a kenbe kontra sa a. N’a fè tou sa ki di ladan l’ pou nou ka reyisi nan tout sa n’ap fè. 10Jòdi a, men nou tout nou reyini la a devan Seyè a, Bondye nou an, nou menm chèf tout branch fanmi nou yo, tout chèf fanmi nou yo ak tout lòt chèf yo, ak tout lòt gason nan pèp Izrayèl la, 11tout pitit nou yo, madanm nou yo, tout moun lòt nasyon k’ap viv nan mitan nou yo, depi sa k’ap koupe bwa jouk sa ki la pou al chache dlo pou nou, 12nou vin pran angajman sou sèman pou nou asepte tout egzijans kontra Seyè a, Bondye nou an, ap pase ak nou jòdi a. 13Konsa depi jòdi a, se pèp li nou ye, se Bondye pa nou li ye, jan l’ te di l’ la, jan l’ te pwomèt Abraram, Izarak ak Jakòb, zansèt nou yo. 14Men, se pa avèk nou menm sèlman l’ap pase kontra li te fè nou sèmante pou n’ kenbe a. 15Men se pa sèlman ak nou tout ki la jòdi a devan mwen, men tou se avèk tout pitit nou yo ki poko fèt. 16Nou konnen byen pwòp ki kalite lavi nou t’ap mennen nan pèyi Lejip la ak ki jan nou te pase nan mitan moun lòt nasyon nou te kontre sou wout nou. 17Nou te wè tout vye bagay yo t’ap fè, ak tout zidòl fèt an bwa, osinon ak wòch, osinon an ajan oswa an lò yo te gen lakay yo. 18Piga pesonn nan mitan nou, ni fanm ni gason, nan ankenn fanmi ni branch fanmi pèp la vire do bay Seyè a, Bondye nou an, pou y’ al sèvi zidòl moun sa yo. Piga pesonn nan mitan nou tounen yon move grenn k’ap detounen pèp la, k’ap anpwazonnen l’. 19Si yon moun, apre li fin tande sa ki di nan kontra a ak tout egzijans ki ladan l’ yo, mete nan tèt li se bon li bon, epi li di nan kè l’: Koulye a, mwen pa bezwen pè anyen. Mwen gen dwa fè sa m’ pi pito, sa ap lakòz nou tout ap mouri, inonsan kou koupab. 20Bondye p’ap janm padonnen yon moun konsa. Okontre, Bondye, ki yon Bondye ki fè jalouzi anpil pou moun pa li yo, ap fache yon sèl fache sou nonm sa a, tout madichon ki ekri nan liv sa a pral tonbe sou li. Bondye ap fè non l’ disparèt nèt sou latè. 21Seyè a va wete l’ nan mitan rès moun pèp Izrayèl yo, l’a pini l’ dapre madichon n’a jwenn nan kontra ki ekri nan liv lalwa Seyè a. 22Moun k’ap vin apre nou yo, pitit nou yo k’ap fèt apre nou ansanm ak moun lòt nasyon k’ap soti byen lwen yo, va wè malè ki tonbe sou peyi a ak tout maladi Seyè a voye nan peyi a. 23Y’a wè tout peyi a kouvri anba souf ak sèl, tout tè a boule. Lè sa a, moun p’ap ka simen anyen nan tè a, ankenn plant p’ap ka pran ladan l’. Pa menm vye zèb p’ap ka pouse. Peyi nou an va tankou lavil Sodòm ak Gomò, tankou lavil Adma ak Siboyen, lavil Seyè a te detwi nèt lè l’ te ankòlè a, lè l’ te move anpil la. 24Lè sa a, tout moun sou latè va mande: Poukisa Seyè a fè moun sa yo sa? Pouki tout kòlè sa a sou peyi a? 25Y’a reponn yo: Se paske yo pa t’ kenbe kontra Seyè a, Bondye zansèt yo a, kontra li te pase ak yo lè li t’ap fè yo soti kite peyi Lejip la. 26Yo leve al sèvi lòt bondye yo pa t’ janm konnen anvan. Y’ al mete ajenou devan bondye Seyè a pa t’ ba yo pou yo sèvi. 27Se konsa Seyè a vin fache anpil sou moun peyi sa a. Li sitèlman fache, li fè tout madichon ki ekri nan liv lalwa a tonbe sou yo. 28Seyè a fè kòlè, li move, li fache, li rache yo met deyò nan peyi yo a, l’ al jete yo nan yon lòt peyi etranje kote yo ye koulye a. 29Gen bagay nou pa konnen, se bagay Bondye kenbe nan kè l’ pou li menm. Men, bagay li fè nou konnen yo, se bagay nou menm ak pitit nou yo pa dwe janm bliye pou nou ka fè tou sa li mande nou fè nan lalwa a.


text: 1W’a fè yon lòtèl an bwa zakasya pou boule lansan. 2W’a fè l’ kare kare. L’a mezire dizwit pous longè, dizwit pous lajè ak trannsis pous wotè. Kat pwent ki depase yo va fè yon sèl pyès avèk lòtèl la. Se va kòn lòtèl la. 3W’a kouvri tout anwo lòtèl la, kat kote l’ yo ansanm ak kat kòn li yo ak pi bon kalite lò ki genyen. W’a fè yon bòdi an lò tout arebò l’. 4W’a fè de bag an lò, w’a tache yo anba bòdi a sou de bò lòtèl la. Se nan bag sa yo w’a pase manch ki pou sèvi pou pote lòtèl la. 5W’a fè manch yo an bwa zakasya, epi w’a kouvri yo ak lò. 6W’a mete lòtèl la devan rido ki pann devan Bwat Kontra a avèk kouvèti li sou li. Se la m’a vin jwenn ou. 7Arawon va boule lansan bon sant sou li chak maten lè l’ap netwaye lanp yo. 8L’a boule lansan tou chak swa lè l’ap ranje lanp yo. Se pou yo toujou fè ofrann lansan sa a devan lòtèl Seyè a, chak jou san sote yonn, de pitit an pitit. 9Se pa pou nou ofri sou lòtèl la lansan ki pa fèt tout espre pou sèvis la, ni vyann bèt ki fèt pou boule, ni lòt manje. Ni se pa pou nou ofri ankenn bwason sou li non plis. 10Yon fwa chak lanne, Arawon va fè yon seremoni sou kòn lòtèl la pou Bondye ka fè gras. Yon fwa chak lanne, avèk san bèt yo touye pou mande padon pou peche a, l’a mande gras pou lòtèl la. Se pou yo toujou fè sa de pitit an pitit. Lòtèl sa a, se yon lòtèl ki fèt pou yo mete apa nèt pou Seyè a. 11Seyè a di Moyiz: 12-Lè n’ap konte konbe moun ki genyen nan peyi Izrayèl la pou nou fè resansman, chak gason va bay Seyè a kichòy pou lavi yo, pou malè pa rive lè y’ap fè resansman an. 13Chak moun y’a konte nan resansman an va peye de goud edmi, dapre jan yo konte lajan nan kote ki apa pou Bondye a. Chak moun va peye sa tankou yon ofrann yo mete apa pou Seyè a. 14Tout moun ki dwe bay non yo nan resansman an, sa vle di tout moun ki gen ventan osinon ki depase ventan, va peye menm lajan an bay Seyè a. 15Moun ki rich p’ap peye plis, ni moun ki pòv p’ap peye mwens, lè y’ap peye lajan an bay Seyè a pou lavi yo. 16W’a resevwa lajan sa a nan men pèp la, w’a depanse l’ pou sèvis Tant Randevou a. Sa va sèvi pou Seyè a pa janm bliye pèp Izrayèl la. Se va bagay y’a peye pou sove lavi yo. 17Seyè a di Moyiz konsa: 18-W’a fè yon gwo basen an kwiv avèk yon pye an kwiv tou. W’a mete l’ ant Tant Randevou a ak lòtèl la. W’a mete dlo ladan l’. 19Arawon ak pitit gason l’ yo va sèvi ak dlo sa a pou yo lave men yo ak pye yo. 20Lè y’ap antre nan Tant Randevou a, y’a lave men yo ak pye yo nan dlo sa a. y’a fè menm jan an tou lè y’ap pwoche bò lòtèl la pou fè sèvis pou ofri Seyè a bèt ki fèt pou boule nèt nan dife a pou li. Konsa, yo p’ap mouri. 21Wi, se pou yo lave men yo ak pye yo pou yo pa mouri. Se yon lòd pou Arawon, pou pitit gason l’ yo ak pitit pitit k’ap vin apre yo, lòd pou yo toujou swiv, de pitit an pitit. 22Seyè a di Moyiz ankò: 23-Pran pi bon plant santi bon ki genyen: ven liv lami, dis liv kannèl bon kalite, dis liv fèy sitwonèl, 24ven liv kas. W’a mezire yo dapre mezi yo sèvi nan kote ki apa pou Bondye a. W’a pran tou senk ka lwil oliv. 25Avèk tou sa, w’a fè yon lwil jan moun ki konn fè odè a fè. Lwil sa a va sèvi pou mete moun apa pou sèvis Bondye. Se avèk lwil sa a w’a sèvi pou mete moun osinon nenpòt bagay apa pou sèvis Bondye. 26W’a voye lwil la sou Tant Randevou a, sou Bwat Kontra a, 27sou tab la ak tout bagay ki sèvi sou tab la, sou lanp sèt branch lan ak tout bagay ki sèvi ak li, sou lòtèl lansan an, 28sou lòtèl kote yo boule ofrann yo ak sou tout bagay ki sèvi sou li, sou basen lan ak tout pye l’. 29Se konsa w’a mete tout bagay sa yo apa pou mwen pou yo ka pou mwen ase. Tout bagay ki va touche ak yo va apa pou mwen tou. 30Lèfini, w’a vide lwil la sou Arawon ak sou pitit gason l’ yo. Konsa w’a mete yo apa pou yo ka sèvi m’ prèt. 31W’a pale ak pitit Izrayèl yo, w’a di yo: Nou wè lwil sa a, se ak li pou nou sèvi, de pitit an pitit, pou mete moun osinon nenpòt bagay apa pou mwen. 32Nou pa dwe sèvi ak lwil sa a sou nenpòt ki moun, ni nou pa fèt pou fè yon lòt lwil ak menm konpozisyon an. Se yon bagay ki apa pou mwen nèt. Nou fèt pou nou konsidere l’ pou sa li ye a. 33Si yon moun sèvi ak menm konpozisyon an pou fè lwil, osinon si yon moun sèvi avè l’ sou yon moun ki pa prèt, se pou yo disparèt li nan mitan pèp la. 34Apre sa, Seyè a di Moyiz konsa: -Pran epis sa yo: safetida, lorye, gonm bwa ak pi bon kalite lansan. W’a pran menm valè nan chak. 35W’a fè yon lansan ak yo san ankenn kras ladan l’, menm jan moun ki konn fè odè yo fè sa. W’a mete yon ti sèl ladan l’, w’a mete l’ apa pou mwen. 36W’a pran ti gout ladan l’, w’a pile l’ fè l’ fè poud. W’a sèvi avèk ti gout dèvan bwat ki gen ròch plat kontra a, nan Tant Randevou a kote pou m’ kontre avè ou la. Se pou ou konsidere lansan sa a tankou yon bagay yo mete apa pou mwen ase. 37Piga ou sèvi ak menm konpozisyon sa a pou fè lansan pou sèvi pou tèt pa ou. Sa se yon bagay ki rezève pou sèvis Bondye ase. 38Si yon moun fè yon konpozisyon menm jan an pou sèvi l’ odè, se pou yo disparèt li nan mitan pèp la.


text: 1Nan premye jou twazyèm mwa onzyèm lanne depi yo te depòte nou an, Seyè a pale avè m’ ankò, li di m’ konsa: 2-Nonm o! Pale ak farawon an, wa peyi Lejip la, ansanm ak tout pèp li a. Di yo. -Jan ou gen pouvwa sa a, Kisa mwen ta di ou sanble la a! 3Bon. Ou tankou yon pye sèd nan peyi Liban avèk gwo bèl branch li yo plen fèy ki bay gwo lonbraj, yon pyebwa byen wo ak tèt li pèdi nan nwaj yo. 4Lapli tonbe fè l’ pouse Rivyè anba tè fè l’ grandi. Gwo dlo pete nan tout rasin li yo. Yo fè kannal wouze tout pyebwa nan zòn lan. 5Paske li te jwenn anpil dlo, li te grandi, li vin pi wo pase tout lòt pyebwa yo. Branch li pran fòs, yo vin byen long. 6Tout kalite zwezo te vin fè nich nan branch li yo. Se anba branch li yo bèt nan bwa vin miba. Se nan lonbraj li anpil nasyon vin chita. 7Se te yon bèl pyebwa byen wo, ak branch li yo byen long. Rasin li yo te desann byen fon nan dlo anba tè a. 8Nan jaden Bondye a, pa t’ gen pye sèd tankou l’. Okenn pye pichpen pa t’ gen branch tankou pa l’ yo. Okenn pye sikren pa t’ gen ti branch konsa. Nan jaden Bondye a, pa t’ gen bèl pyebwa tankou l’. 9Mwen te fè l’ byen bèl ak anpil branch. Nan jaden Edenn lan, jaden Bondye a, tout pyebwa te anvye sò l’. 10Koulye a, men sa Seyè sèl Mèt la di: Paske li te grandi byen wo a, paske tèt li te pèdi nan nwaj yo, li kite lògèy vire tèt li. 11Se poutèt sa, mwen voye l’ jete, mwen lage l’ nan men gwo chèf tout nasyon yo pou fè l’ peye tout mechanste l’ yo. 12Yon bann moun lòt nasyon vini. Mechan pase yo pa genyen. Yo koupe pyebwa a, yo lage l’ atè. Ti branch li yo gaye sou tout mòn yo ak nan fon yo. Gwo branch li yo kase, yo tonbe nan tout ravin nan peyi a. Moun lòt nasyon ki t’ap viv nan lonbraj li yo, tout met deyò, yo kite l’ pou kont li. 13Zwezo vini poze sou rès pyebwa ki atè a. Bèt nan bwa ap mache sou tout branch li yo. 14Konsa, depi jòdi a, yon pyebwa te mèt wouze byen wouze, li p’ap janm rive wotè sa a ankò. Li p’ap janm grandi pou tèt li rive pèdi nan nwaj yo ankò. Yon pyebwa te mèt byen wouze li p’ap rive wotè sa a ankò pou l’ap gonfle lestonmak li sou mwen. Tout pyebwa yo gen pou mouri tankou moun, yo gen pou yo desann al jwenn moun ki deja anba tè yo. 15Men sa Seyè sèl Mèt la di ankò: -Jou pyebwa a desann nan peyi kote mò yo ye a, m’ap fè dlo anba tè a kouvri l’ nèt, pou tout moun ka nan lapenn. M’ap fè dlo larivyè yo sispann koule. M’ p’ap kite ankenn dlo koule nan kannal. M’ap voye yon gwo fènwa sou mòn peyi Liban yo. Tout rakbwa nan zòn lan pral deperi poutèt li. 16Lè mwen voye l’ jete nan peyi kote mò yo ye a, bri li fè lè l’ap tonbe a fè tout nasyon yo tranble. Tout pyebwa nan jaden Edenn, tout pi bèl pyebwa nan peyi Liban, pyebwa ki te byen wouze yo men ki te desann ale deja nan peyi kote mò yo ye a pral kontan tonbe li tonbe a. 17Y’ap desann ansanm avè l’ nan peyi kote mò yo ye a pou y’ al jwenn sa ki te mouri nan lagè anvan yo. Lè sa a, tout moun ki t’ap viv nan lonbraj li yo pral gaye nan mitan tout lòt nasyon yo. 18Nan tout pyebwa jaden Edenn yo, kilès ki te bèl, kilès ki te wo tankou ou? Men koulye a, tankou tout lòt pyebwa jaden an, ou pral desann ale nan peyi ki anba tè a. Ou pral jwenn moun ki pa pote mak kontra Bondye a, moun ki mouri nan lagè yo. Se sa k’ap rive farawon an ansanm ak tout pèp li a. Se mwen menm Seyè sèl Mèt la ki pale.


text: 1Pitit mwen yo, koute yon papa lè l’ap ban nou bon levasyon. Louvri zòrèy nou pou nou ka gen konprann. 2Pa janm bliye anyen nan sa m’ap moutre nou la a: Se bon konsèy m’ap ban nou. 3Lè mwen te timoun piti lakay papa m’, lè sa a mwen te sèl pitit manman mwen. 4Papa m’ t’ap moutre m’ anpil bagay. Li te konn di m’: Kenbe pawòl mwen nan kè ou. Fè sa m’ap di ou fè, konsa w’a viv. 5Chache gen konesans ak bon konprann. Pa janm bliye sa m’ap di ou la a. Pa vire do ba yo. 6Pa lage konesans ou. L’a toujou pwoteje ou. renmen l’, li p’ap kite anyen rive ou. 7Chache gen konesans, se premye bagay yon nonm lespri dwe fè. Nenpòt kisa ou ka genyen, bay li pou ou vin gen konprann. 8renmen konesans, l’ap fè ou mache tèt wo. Kenbe l’, pa lage l’. L’a fè yo respekte ou. 9Se va yon bèl bagay pou ou, tankou yon kouwòn sou tèt ou. Se va yon lwanj pou ou kote ou pase. 10Koute sa m’ap di ou, pitit mwen. Pa bliye sa m’ap moutre ou la a, konsa w’a viv lontan. 11Mwen moutre ou jan pou ou viv ak bon konprann. Mwen fè ou konnen jan pou ou mache dwat. 12Lè w’ap viv avèk bon konprann, anyen p’ap bare wout ou. Ou mèt ap kouri, ou p’ap janm bite sou anyen. 13Pa janm bliye sa yo te moutre ou, kenbe l’ fèm. Pa kite l’ chape anba men ou, se tout lavi ou. 14Pa fè menm chemen ak mechan yo. Pa swiv egzanp moun ki deprave yo. 15Pa fè sa, pa pran chemen sa yo menm. Refize fè tankou yo, fè chemen pa ou. 16Mechan yo p’ap dòmi toutotan yo pa fè sa ki mal. Dòmi pa ka pran yo si yo pa rive fè sa yo vle fè a. 17Se nan fè mechanste yo jwenn manje pou yo manje. Se nan fè moun mal yo jwenn diven pou yo bwè. 18Chemen moun k’ap mache dwat yo tankou solèy k’ap leve. Chak lè, l’ap vin pi klere jouk li fin jou nèt. 19Chemen moun mechan yo fè nwa kou lannwit. Yo pa ka wè sou kisa y’ap bite. 20Pitit mwen, louvri lespri ou pou ou konprann byen sa m’ap di ou la a. Louvri zòrèy ou pou ou koute pawòl k’ap soti nan bouch mwen. 21Pa janm kite yo soti devan je ou. Kenbe yo nan kè ou. Pa janm bliye yo. 22Se lavi pou moun ki jwenn yo. Se lasante pou tout moun ki konprann yo. 23Pase tout lòt bagay, veye byen lide k’ap travay nan tèt ou, paske se yo k’ap di ou ki jan pou ou viv. 24Pa janm kite manti soti nan bouch ou, ni move pawòl, ni mo deplase. 25Gade dwat devan ou. Kenbe je ou fikse sou chemen ki dwat devan ou lan. 26Chache konnen byen sa w’ap fè. Konsa, tou sa w’ap fè ap mache byen pou ou. 27Pa vire ni adwat ni agoch. Pa lage kò ou nan fè sa ki mal.